title: 2008/119/ΕΚ: Απόφαση του Συμβουλίου, της 12ης Φεβρουαρίου 2008 , για τις αρχές, τις προτεραιότητες και τις προϋποθέσεις που εμπεριέχονται στην εταιρική σχέση προσχώρησης με την Κροατία και για την κατάργηση της απόφασης 2006/145/ΕΚ

text:
               16.2.2008

               EL

               Επίσημη Εφημερίδα της Ευρωπαϊκής Ένωσης

               L 42/51

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 12ης Φεβρουαρίου 2008
   για τις αρχές, τις προτεραιότητες και τις προϋποθέσεις που εμπεριέχονται στην εταιρική σχέση προσχώρησης με την Κροατία και για την κατάργηση της απόφασης 2006/145/ΕΚ
   (2008/119/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 533/2004 του Συμβουλίου, της 22ας Μαρτίου 2004, για τη σύναψη εταιρικών σχέσεων στο πλαίσιο της διαδικασίας σταθεροποίησης και σύνδεσης (1), και ιδίως το άρθρο 2,
   την πρόταση της Επιτροπής,
   Εκτιμώντας τα ακόλουθα:

               (1)

               Το Ευρωπαϊκό Συμβούλιο της Θεσσαλονίκης, της 19ης και 20ής Ιουνίου 2003, ενέκρινε τη θέσπιση εταιρικών σχέσεων ως μέσου για την υλοποίηση της ευρωπαϊκής προοπτικής των χωρών των Δυτικών Βαλκανίων.

               (2)

               Ο κανονισμός (ΕΚ) αριθ. 533/2004 προβλέπει ότι το Συμβούλιο αποφασίζει τις αρχές, τις προτεραιότητες και τις προϋποθέσεις που πρέπει να περιέχουν οι εταιρικές σχέσεις, καθώς και κάθε τυχόν μεταγενέστερη προσαρμογή. Επίσης ορίζει ότι η παρακολούθηση της εφαρμογής των εταιρικών σχέσεων προσχώρησης διασφαλίζεται με τους μηχανισμούς που έχουν καθιερωθεί στο πλαίσιο της διαδικασίας σταθεροποίησης και σύνδεσης, ιδίως δε με τις ετήσιες εκθέσεις προόδου.

               (3)

               Μετά την ευρωπαϊκή εταιρική σχέση του 2004, το Συμβούλιο ενέκρινε στις 20 Φεβρουαρίου 2006 την πρώτη εταιρική σχέση προσχώρησης με την Κροατία (2).

               (4)

               Στις 3 Οκτωβρίου 2005, τα κράτη μέλη άρχισαν διαπραγματεύσεις με την Κροατία για την προσχώρησή της στν Ευρωπαϊκή Ένωση. Η πορεία των διαπραγματεύσεων θα εξαρτηθεί από την πρόοδο που θα σημειώσει η Κροατία όσον αφορά την προετοιμασία της για την προσχώρηση, η οποία θα μετράται, μεταξύ άλλων, σε σχέση με την εφαρμογή της εταιρικής σχέσης προσχώρησης, όπως αυτή αναθεωρείται τακτικά.

               (5)

               Η ανακοίνωση της Επιτροπής για τη στρατηγική διεύρυνσης και τις κυριότερες προκλήσεις για το διάστημα 2006–2007 αναφερόταν ότι οι εταιρικές σχέσεις θα επικαιροποιούνταν στα τέλη του 2007.

               (6)

               Στις 17 Ιουλίου 2006, το Συμβούλιο εξέδωσε τον κανονισμό (ΕΚ) αριθ. 1085/2006 του Συμβουλίου για τη θέσπιση μηχανισμού προενταξιακής βοήθειας (IPA) (3), με τον οποίο ανανεώνεται το πλαίσιο παροχής χρηματοδοτικής βοήθειας προς χώρες σε προενταξιακό στάδιο.

               (7)

               Συνεπώς, είναι σκόπιμο να θεσπιστεί αναθεωρημένη εταιρική σχέση προσχώρησης, η οποία θα επικαιροποιεί την ισχύουσα εταιρική σχέση, προκειμένου να προσδιορισθούν νέες προτεραιότητες για περαιτέρω δράση, με βάση τα πορίσματα της έκθεσης προόδου του 2007 όσον αφορά τις προετοιμασίες της Κροατίας με στόχο την περαιτέρω ενοποίηση με την Ευρωπαϊκή Ένωση.

               (8)

               Για την προετοιμασία της ένταξής της, αναμένεται από την Κροατία να καταρτίσει σχέδιο με χρονοδιάγραμμα και συγκεκριμένα μέτρα για την υλοποίηση των προτεραιοτήτων της παρούσας εταιρικής σχέσης προσχώρησης.

               (9)

               Η απόφαση 2006/145/ΕΚ θα πρέπει να καταργηθεί,

         ΑΠΟΦΑΣΙΖΕΙ:
   Άρθρο 1
   Σύμφωνα με το άρθρο 2 του κανονισμού (ΕΚ) αριθ. 533/2004, οι αρχές, οι προτεραιότητες και οι προϋποθέσεις της εταιρικής σχέσης προσχώρησης με την Κροατία παρατίθενται στο παράρτημα.
   Άρθρο 2
   Η εφαρμογή της εταιρικής σχέσης προσχώρησης εξετάζεται και παρακολουθείται μέσω των μηχανισμών που έχουν θεσπιστεί στο πλαίσιο της διαδικασίας σταθεροποίησης και σύνδεσης, και από το Συμβούλιο βάσει των ετήσιων εκθέσεων προόδου που υποβάλλει η Επιτροπή.
   Άρθρο 3
   Η απόφαση 2006/145/ΕΚ καταργείται.
   Άρθρο 4
   Η παρούσα απόφαση παράγει αποτελέσματα την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

      Βρυξέλλες, 12 Φεβρουαρίου 2008.

            Για το Συμβούλιο

            Ο Πρόεδρος

         A. BAJUK

      (1)  ΕΕ L 86 της 24.3.2004, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 269/2006 (ΕΕ L 47 της 17.2.2006, σ. 7).

      (2)  Απόφαση 2006/145/ΕΚ του Συμβουλίου, της 20ής Φεβρουαρίου 2006, για τις αρχές, τις προτεραιότητες και τις προϋποθέσεις που εμπεριέχονται στην εταιρική σχέση προσχώρησης με την Κροατία (ΕΕ L 55 της 25.2.2006, σ. 30).

      (3)  ΕΕ L 210 της 31.7.2006, σ. 82.

      ΠΑΡΑΡΤΗΜΑ
      ΚΡΟΑΤΙΑ — ΕΤΑΙΡΙΚΗ ΣΧΕΣΗ ΠΡΟΣΧΩΡΗΣΗΣ 2007
      1.   ΕΙΣΑΓΩΓΗ
      Η προτεινόμενη αναθεωρημένη εταιρική σχέση προσχώρησης επικαιροποιεί την πρώτη εταιρική σχέση, με βάση τα πορίσματα της έκθεσης προόδου της Επιτροπής του 2007 για την Κροατία. Σε αυτήν προσδιορίζονται νέες και εναπομένουσες προτεραιότητες για την ανάληψη δράσης. Οι νέες προτεραιότητες είναι προσαρμοσμένες στις ειδικές ανάγκες και στο επίπεδο προπαρασκευής της χώρας και θα επικαιροποιούνται εφόσον κρίνεται αναγκαίο. Αναμένεται από την Κροατία να καταρτίσει σχέδιο με χρονοδιάγραμμα και συγκεκριμένα μέτρα για την υλοποίηση των προτεραιοτήτων της εταιρικής σχέσης προσχώρησης. Η εταιρική σχέση προσχώρησης παρέχει επίσης κατευθύνσεις για τη χρηματοδοτική βοήθεια προς τη χώρα.
      2.   ΑΡΧΕΣ
      Η διαδικασία σταθεροποίησης και σύνδεσης παραμένει το πλαίσιο της ευρωπαϊκής πορείας των χωρών των Δυτικών Βαλκανίων, καθ’ όλη τη διάρκεια μέχρι τη μελλοντική τους προσχώρηση. Οι προτεραιότητες που έχουν καθοριστεί για την Κροατία αφορούν την ικανότητά της να ανταποκριθεί στα κριτήρια που όρισε το Ευρωπαϊκό Συμβούλιο της Κοπεγχάγης του 1993 και στους όρους που καθορίστηκαν στο πλαίσιο της διαδικασίας σταθεροποίησης και σύνδεσης, κυρίως δε στους όρους που έθεσε το Συμβούλιο στα συμπεράσματά του της 29ης Απριλίου 1997 και της 21ης και 22ας Ιουνίου 1999, στην τελική διακήρυξη της συνόδου κορυφής του Ζάγκρεμπ της 24ης Νοεμβρίου 2000 και στο Θεματολόγιο της Θεσσαλονίκης, καθώς επίσης στις απαιτήσεις του πλαισίου διαπραγμάτευσης που θεσπίστηκε από το Συμβούλιο στις 3 Οκτωβρίου 2005.
      3.   ΠΡΟΤΕΡΑΙΟΤΗΤΕΣ
      Οι προτεραιότητες που απαριθμούνται στην παρούσα εταιρική σχέση προσχώρησης έχουν επιλεγεί με βάση το σκεπτικό ότι είναι ρεαλιστικό να αναμένεται η υλοποίησή τους ή επίτευξη ουσιαστικής προόδου προς την κατεύθυνση αυτή από την Κροατία κατά τα προσεχή έτη. Οι προτεραιότητες αφορούν τόσο τη νομοθεσία όσο και την εφαρμογή της.
      Λόγω της ανάγκης καθορισμού προτεραιοτήτων, υπάρχουν σαφώς κι άλλες υποχρεώσεις που θα κληθεί να εκπληρώσει η Κροατία, οι οποίες ενδέχεται να καταστούν προτεραιότητες στο πλαίσιο τυχόν μελλοντικής εταιρικής σχέσης, λαμβανομένης επίσης υπόψη της μελλοντικής προόδου που θα πραγματοποιήσει η χώρα.
      Όσον αφορά τις προτεραιότητες, οι πιο σημαντικές εξ αυτών έχουν προσδιορισθεί και παρατίθενται όλες μαζί στην αρχή του επόμενου μέρους. Η σειρά παράθεσης των εν λόγω σημαντικότερων προτεραιοτήτων δεν ισοδυναμεί με ιεράρχηση με βάση τη σπουδαιότητά τους.
      Βασικές προτεραιότητες

                  —

                  Διασφάλιση της ορθής εφαρμογής όλων των υποχρεώσεων που αναλήφθηκαν στο πλαίσιο της συμφωνίας σταθεροποίησης και σύνδεσης.

                  —

                  Επικαιροποίηση και εφαρμογή της στρατηγικής και του σχεδίου δράσης για τη δικαστική μεταρρύθμιση.

                  —

                  Ταχεία έγκριση και εφαρμογή στρατηγικού πλαισίου για τη δημόσια διοίκηση.

                  —

                  Επικαιροποίηση και επίσπευση της εφαρμογής του προγράμματος και των σχεδίων δράσης για την καταπολέμηση της διαφθοράς και εξασφάλιση πιο συντονισμένων και δραστικών προσπαθειών για την πρόληψη, την ανίχνευση και την αποτελεσματική πάταξη της διαφθοράς, ιδιαίτερα σε υψηλό επίπεδο.

                  —

                  Εφαρμογή του συνταγματικού νόμου για τις εθνικές μειονότητες, και κυρίως των διατάξεων που διασφαλίζουν αναλογική εκπροσώπηση των μειονοτήτων στον τομέα της απασχόλησης. Πιο εκτεταμένη αντιμετώπιση των διακρίσεων στον δημόσιο τομέα.

                  —

                  Ολοκλήρωση της διαδικασίας επιστροφής προσφύγων. Οριστική ρύθμιση όλων των περιπτώσεων παροχής στέγης στους πρώην κατόχους δικαιωμάτων κατοχής/μίσθωσης. Ολοκλήρωση της διαδικασίας ανοικοδόμησης και ανάκτησης ιδιοκτησίας και παροχή νέας δυνατότητας υποβολής αιτήσεων για την αναγνώριση επισήμων εγγράφων και αποφάσεων.

                  —

                  Συνέχιση των προσπαθειών για τη συμφιλίωση των πολιτών της περιοχής.

                  —

                  Ενίσχυση των προσπαθειών για την οριστική επίλυση εκκρεμών διμερών ζητημάτων (1), και δη διασυνοριακών ζητημάτων με τη Σλοβενία, τη Σερβία, το Μαυροβούνιο, και τη Βοσνία και Ερζεγοβίνη, και την επίλυση του ζητήματος της ζώνης οικολογικής προστασίας και προστασίας των αλιευμάτων.

                  —

                  Διατήρηση πλήρους συνεργασίας με το Διεθνές Ποινικό Δικαστήριο για την πρώην Γιουγκοσλαβία και εξασφάλιση της ακεραιότητας των εθνικών ποινικών διαδικασιών για τη δίωξη εγκλημάτων πολέμου.

                  —

                  Βελτίωση του επιχειρηματικού περιβάλλοντος και του αναπτυξιακού δυναμικού της οικονομίας, κυρίως με τη μείωση των επιδοτήσεων, την αναδιάρθρωση των μεγάλων ζημιογόνων επιχειρήσεων και την αύξηση της αποτελεσματικότητας των δημόσιων δαπανών.

            Πολιτικά κριτήρια
      Δημοκρατία και κράτος δικαίου
      Δημόσια διοίκηση

                  —

                  Πλήρης εφαρμογή μέτρων για τη μεταρρύθμιση της δημόσιας διοίκησης όσον αφορά τις διοικητικές διαδικασίες για τις προσλήψεις, τις προαγωγές, την κατάρτιση και την αποπολιτικοποίηση. Βελτίωση της διαχείρισης των ανθρώπινων πόρων σε ορισμένους τομείς της δημόσιας διοίκησης.

            Δικαστικό σύστημα

                  —

                  Ουσιαστική μείωση των συσσωρευμένων εκκρεμών δικαστικών υποθέσεων και διασφάλιση εύλογης διάρκειας για τις δικαστικές διαδικασίες.

                  —

                  Εξορθολογισμός της οργάνωσης των δικαστηρίων, μεταξύ άλλων, με την καθιέρωση σύγχρονων συστημάτων τεχνολογίας της πληροφορίας.

                  —

                  Θέσπιση ανοικτού, δίκαιου και διαφανούς συστήματος για τις προσλήψεις, την αξιολόγηση, τις προαγωγές και τα πειθαρχικά μέτρα στο δικαστικό σώμα και προώθηση του επαγγελματικού πνεύματος με την παροχή υψηλού επιπέδου κατάρτισης, υποστηριζόμενου από κατάλληλη χρηματοδότηση της Ακαδημίας Δικαιοσύνης, και στο ευρωπαϊκό δίκαιο.

                  —

                  Λήψη μέτρων για τη διασφάλιση της ορθής και πλήρους εκτέλεσης των δικαστικών αποφάσεων.

            Για την καταπολέμηση της διαφθοράς

                  —

                  Συνέχιση της εκπόνησης και εφαρμογής κωδίκων συμπεριφοράς/δεοντολογίας των δημοσίων υπαλλήλων και των εκλεγμένων αντιπροσώπων, καθώς και σχεδίων δράσης για την πρόληψη της διαφθοράς μεταξύ των αρμόδιων αρχών επιβολής του νόμου (συνοριακής αστυνομίας, αστυνομίας, τελωνειακών και δικαστικών αρχών) και άλλων δημόσιων ιδρυμάτων και οργανισμών, αντιμετώπιση της διαφθοράς που σχετίζεται με τις δημόσιες συμβάσεις. Δημιουργία ειδικών μονάδων για την καταπολέμηση της διαφθοράς στο πλαίσιο των σχετικών υπηρεσιών με τη θέσπιση κατάλληλου μηχανισμού για τον μεταξύ τους συντονισμό και με την παροχή κατάλληλης κατάρτισης και κατάλληλων πόρων.

                  —

                  Λήψη μέτρων για τη διασφάλιση της ομοιόμορφης εφαρμογής και επιβολής του νομικού πλαισίου για την αντιμετώπιση της διαφθοράς, και μέσω της χρήσης κατάλληλων στατιστικών. Θέσπιση κατάλληλων νομοθετικών και διοικητικών μέτρων για τη διασφάλιση της τήρησης των προτύπων που έχουν ορισθεί από διεθνείς πράξεις.

                  —

                  Λήψη συγκεκριμένων μέτρων για την ευαισθητοποίηση του κοινού σε ό,τι αφορά το χαρακτηρισμό της διαφθοράς ως σοβαρού ποινικού αδικήματος.

                  —

                  Εξασφάλιση της πλήρους συνεργασίας των κρατικών αρχών με το Γραφείο Πρόληψης της Διαφθοράς και του οργανωμένου εγκλήματος.

            Δικαιώματα του ανθρώπου και προστασία των μειονοτήτων

                  —

                  Διασφάλιση της πρόσβασης στη δικαιοσύνη και στη νομική αρωγή και διάθεση των απαιτούμενων δημοσιονομικών πόρων.

                  —

                  Προαγωγή του σεβασμού και της προστασίας των μειονοτήτων σύμφωνα με το διεθνές δίκαιο και τις βέλτιστες πρακτικές των κρατών μελών της ΕΕ.

                  —

                  Ενθάρρυνση πνεύματος ανοχής έναντι της σερβικής μειονότητας και της μειονότητας των Ρομά και λήψη μέτρων για την προστασία των μελών μειονοτικών κοινοτήτων που μπορεί να γίνουν αντικείμενο απειλών, διακρίσεων ή πράξεων εχθρότητας ή βίας.

                  —

                  Συνέχιση της εφαρμογής της στρατηγικής και του σχεδίου δράσης για την προστασία και την ενσωμάτωση των Ρομά και εξασφάλιση της διάθεσης των αναγκαίων μέσων, ιδίως όσον αφορά την απασχόληση, την εκπαίδευση και τη στέγαση.

                  —

                  Θέσπιση και εφαρμογή ολοκληρωμένης στρατηγικής κατά των διακρίσεων.

            Περιφερειακά θέματα και διεθνείς υποχρεώσεις

                  —

                  Πλήρης τήρηση της συμφωνίας της 4ης Ιουνίου 2004 για την οικολογική ζώνη προστασίας και προστασίας των αλιευμάτων που αναφέρεται στα συμπεράσματα του Ευρωπαϊκού Συμβουλίου του Ιουνίου 2004 και στο διαπραγματευτικό πλαίσιο και μη εφαρμογή πτυχών της ζώνης στα κράτη μέλη προτού εξευρεθεί κοινή συμφωνία στο πνεύμα της ΕΕ.

                  —

                  Εξασφάλιση της ακεραιότητας των διαδικασιών σχετικά με τα εγκλήματα πολέμου, ιδίως με τη λήξη των εθνοτικών προκαταλήψεων κατά των Σέρβων, καθώς και με την εφαρμογή ενιαίου προτύπου για την ποινική ευθύνη και με τη βελτίωση της ασφάλειας των μαρτύρων και των πληροφοριοδοτών.

                  —

                  Εξασφάλιση κατάλληλου συντονισμού και συνεργασίας μεταξύ όλων των αρμοδίων αρχών στον τομέα της επιστροφής προσφύγων, σε κεντρικό και τοπικό επίπεδο.

                  —

                  Πρόοδος για την επίλυση του συνόλου των προβλημάτων με γείτονες που προκύπτουν από την απώλεια δικαιωμάτων κατοχής και μίσθωσης.

                  —

                  Δημιουργία κατάλληλων κοινωνικών και οικονομικών συνθηκών για τη βελτίωση του κλίματος όσον αφορά την επανένταξη παλιννοστούντων και την αποδοχή τους από τις κοινότητες υποδοχής, μεταξύ άλλων, μέσω προγραμμάτων περιφερειακής ανάπτυξης στις επηρεαζόμενες περιοχές.

                  —

                  Συμβολή στην ενίσχυση της περιφερειακής συνεργασίας, κυρίως με την προώθηση της διαδικασίας μετάβασης από το σύμφωνο σταθερότητας σε ένα περισσότερο περιφερειακού χαρακτήρα πλαίσιο συνεργασίας, καθώς και με την αποτελεσματική εφαρμογή της συμφωνίας ελευθέρων συναλλαγών της Κεντρικής Ευρώπης (CEFTA).

                  —

                  Πλήρης εφαρμογή των συμφωνιών με γειτονικές χώρες, κυρίως στους τομείς της καταπολέμησης του οργανωμένου εγκλήματος, της διαχείρισης των συνόρων και της επανεισδοχής, της διασυνοριακής, δικαστικής και αστυνομικής συνεργασίας, περιλαμβανομένης της δίωξης εγκλημάτων πολέμου, και σύναψη ανάλογων συμφωνιών για τις περιπτώσεις που εξακολουθούν να εκκρεμούν.

            Οικονομικά κριτήρια

                  —

                  Συνέχιση της εφαρμογής συνετής δημοσιονομικής, νομισματικής και χρηματοπιστωτικής πολιτικής με σκοπό τη διατήρηση μακροοικονομικής σταθερότητας, περιλαμβανομένου του χαμηλού πληθωρισμού, της συναλλαγματικής σταθερότητας και της περαιτέρω μείωσης του δείκτη δαπανών της γενικής κυβέρνησης προς το ΑΕγχΠ, καθώς και του δείκτη ελλείμματος και χρέους.

                  —

                  Συνέχιση των θεσμικών μεταρρυθμίσεων στον τομέα των δημόσιων οικονομικών με σκοπό την ενίσχυση της δημοσιονομικής διαφάνειας και τη βελτίωση της αποτελεσματικότητας και της διαφάνειας όσον αφορά τη διαχείριση του δημόσιου χρέους, καθώς και ολοκλήρωση της προβλεπόμενης αλλαγής όσον αφορά την κατάρτιση των δημοσιονομικών εκθέσεων σύμφωνα με τις αρχές του ESA 95.

                  —

                  Συνέχιση της εφαρμογής εμπεριστατωμένων μεταρρυθμίσεων στον τομέα της υγείας, ώστε να αποτραπεί η συσσώρευση νέων καθυστερούμενων οφειλών στο σύστημα υγειονομικής περίθαλψης και να βελτιωθεί η αποτελεσματικότητα των δαπανών για την υγεία. Συνέχιση της μεταρρύθμισης του συστήματος κοινωνικής ασφάλισης. Εξασφάλιση της οικονομικής βιωσιμότητας του πρώτου πυλώνα του συνταξιοδοτικού συστήματος με κατάλληλες μεταρρυθμίσεις των σχετικών παραμέτρων.

                  —

                  Συνέχιση της διευκόλυνσης της διείσδυσης επιχειρήσεων στην αγορά με περαιτέρω μείωση του χρόνου, των διαδικασιών και των δαπανών που απαιτούνται για τη δημιουργία επιχειρήσεων. Βελτίωση των διαδικασιών πτώχευσης, ώστε να επισπεύδεται η έξοδος μη βιώσιμων επιχειρήσεων από την αγορά.

                  —

                  Βελτίωση του θεσμικού πλαισίου για την ιδιωτικοποίηση με σκοπό να επισπευθεί σημαντικά ο ρυθμός ιδιωτικοποίησης των επιχειρήσεων που υπάγονται στο κρατικό Ταμείο Ιδιωτικοποιήσεων. Συνέχιση της αναδιάρθρωσης ζημιογόνων κρατικών επιχειρήσεων και του συστήματος σιδηροδρομικών μεταφορών με σκοπό τη μείωση των επιδοτήσεων στον τομέα των επιχειρήσεων ως ποσοστού του ΑΕγχΠ.

                  —

                  Βελτίωση των δομών παροχής κινήτρων καθώς και της ευελιξίας στην αγορά εργασίας με σκοπό την αύξηση των δεικτών συμμετοχής και απασχόλησης.

            Ικανότητα ανάληψης των υποχρεώσεων του μέλους
      Κεφάλαιο 1:   Ελεύθερη κυκλοφορία των εμπορευμάτων

                  —

                  Θέσπιση και εφαρμογή οριζόντιας νομοθεσίας-πλαισίου για την ολοκλήρωση των απαιτούμενων υποδομών και εξασφάλιση διαχωρισμού καθηκόντων μεταξύ των διαφόρων λειτουργιών (ρύθμισης, τυποποίησης, διαπίστευσης, μετρολογίας, αξιολόγησης της συμμόρφωσης και εποπτείας της αγοράς).

                  —

                  Θέσπιση και εφαρμογή συνολικής στρατηγικής με σκοπό τη μεταφορά και την εφαρμογή της κοινοτικής νομοθεσίας για τους σχετικούς οριζόντιους φορείς (τυποποίησης, διαπίστευσης, μετρολογίας και εποπτείας της αγοράς) και ορισμένους ιδιαίτερους τομείς, και ενίσχυση της διοικητικής ικανότητας.

                  —

                  Θέσπιση και εφαρμογή σχεδίου δράσης σύμφωνα με τα άρθρα 28 έως 30 της συνθήκης ΕΚ, συμπεριλαμβανομένης της καθιέρωσης ρητρών αμοιβαίας αναγνώρισης.

                  —

                  Συνέχιση της θέσπισης ευρωπαϊκών προτύπων. Συνέχιση των προετοιμασιών με σκοπό την εκπλήρωση των κριτηρίων προσχώρησης όσον αφορά τους οργανισμούς τυποποίησης.

                  —

                  Ολοκλήρωση της μεταφοράς οδηγιών νέας και παλαιάς προσέγγισης, ιδίως όσον αφορά τα φαρμακευτικά προϊόντα.

            Κεφάλαιο 2:   Ελεύθερη κυκλοφορία των εργαζομένων

                  —

                  Κατάργηση κάθε μέτρου διακριτικής μεταχείρισης έναντι διακινούμενων εργαζομένων και πολιτών της ΕΕ.

                  —

                  Ενίσχυση των διοικητικών δομών για τον συντονισμό των συστημάτων κοινωνικής ασφάλισης.

            Κεφάλαιο 3:   Δικαίωμα εγκατάστασης και ελευθερία παροχής υπηρεσιών

                  —

                  Ολοκλήρωση της ευθυγράμμισης της νομοθεσίας με το κεκτημένο της ΕΕ στον τομέα της αναγνώρισης των επαγγελματικών προσόντων των πολιτών της ΕΕ και τροποποίηση της ισχύουσας νομοθεσίας με την κατάργηση όσων απαιτήσεων απομένουν στον τομέα της ιθαγένειας, της γλώσσας, της εγκατάστασης ή της κατοχής επιχειρηματικής άδειας όσον αφορά τους παρόχους υπηρεσιών της ΕΕ, άρση των διοικητικών και τεχνικών εμποδίων στο δικαίωμα της εγκατάστασης και την ελευθερία παροχής υπηρεσιών και εξασφάλιση ακόμα και της διεκπεραίωσης των αιτήσεων για επιχειρηματικές άδειες.

            Κεφάλαιο 4:   Ελεύθερη κυκλοφορία των κεφαλαίων

                  —

                  Ολοκλήρωση της δημιουργίας αποτελεσματικού συστήματος για την καταπολέμηση της νομιμοποίησης εσόδων από παράνομες δραστηριότητες, ιδίως με τη διασφάλιση ότι οι αρμόδιες υπηρεσίες λειτουργούν πλήρως, διαθέτουν επαρκείς πόρους και συντονίζουν ικανοποιητικά τη δράση τους με ομόλογες υπηρεσίες σε εθνικό και διεθνές επίπεδο.

                  —

                  Πραγματοποίηση περαιτέρω προόδου σχετικά με την κατάργηση των εναπομενόντων περιορισμών όσον αφορά την κυκλοφορία των κεφαλαίων. Κατάργηση όλων των περιορισμών όσον αφορά την αγορά ακίνητης περιουσίας από πολίτες της ΕΕ σύμφωνα με τη ΣΣΣ και εξασφάλιση της ταχείας διεκπεραίωσης όλων των αιτήσεων αγοράς ακίνητης περιουσίας που έχουν υποβληθεί εν τω μεταξύ από πολίτες της ΕΕ.

            Κεφάλαιο 5:   Δημόσιες συμβάσεις

                  —

                  Ανάθεση σε ειδικό οργανισμό για τις δημόσιες συμβάσεις του έργου της διασφάλισης συνεκτικής και διαφανούς πολιτικής και καθοδήγησης της εφαρμογής της, σε όλους τους τομείς που συνδέονται με τις δημόσιες συμβάσεις.

                  —

                  Θέσπιση και εφαρμογή συνολικής στρατηγικής, με χρονοδιαγράμματα και ενδιάμεσους στόχους για την ευθυγράμμιση της νομοθεσίας και την ανάπτυξη ικανοτήτων, σε όλους τους τομείς των δημόσιων συμβάσεων (συμβάσεις, εκχωρήσεις, εταιρικές σχέσεις δημόσιου-ιδιωτικού τομέα) καθώς και για τις διαδικασίες και τα όργανα προσφυγής. Ενίσχυση των μηχανισμών εξασφάλισης της τήρησης του νόμου από τα όργανα.

            Κεφάλαιο 6:   Εταιρικό δίκαιο

                  —

                  Ευθυγράμμιση του νόμου περί εταιρειών με το κεκτημένο της ΕΕ και ολοκλήρωση της ευθυγράμμισης με την οδηγία περί δημοσίων προσφορών εξαγοράς.

                  —

                  Ευθυγράμμιση της νομοθεσίας για τη λογιστική και τον λογιστικό έλεγχο με το κεκτημένο της ΕΕ. Ενίσχυση του σχετικού θεσμικού πλαισίου.

            Κεφάλαιο 7:   Νομοθεσία περί διανοητικής ιδιοκτησίας

                  —

                  Ολοκλήρωση της ευθυγράμμισης των δικαιωμάτων δημιουργού και των συγγενών δικαιωμάτων με το κεκτημένο της ΕΕ και εξασφάλιση της εφαρμογής των δικαιωμάτων διανοητικής ιδιοκτησίας με την ενδυνάμωση της διοικητικής ικανότητας των σχετικών οργάνων.

                  —

                  Συγκρότηση ικανοποιητικού ιστορικού επιδόσεων για τις έρευνες, τις ποινικές διώξεις και τη δικαστική αντιμετώπιση υποθέσεων πειρατείας και παραποίησης/απομίμησης.

            Κεφάλαιο 8:   Πολιτική ανταγωνισμού

                  —

                  Θέσπιση εθνικού προγράμματος αναδιάρθρωσης στον τομέα της χαλυβουργίας που να εξασφαλίζει τη βιωσιμότητα και την τήρηση των κανόνων της ΕΕ για τις κρατικές ενισχύσεις. Θέσπιση επιμέρους σχεδίων αναδιάρθρωσης για τα συγκεκριμένα ναυπηγεία που αντιμετωπίζουν δυσκολίες και ενσωμάτωση των σχεδίων αυτών στο εθνικό πρόγραμμα αναδιάρθρωσης, σύμφωνα με τους κανόνες της ΕΕ για τις κρατικές ενισχύσεις.

                  —

                  Ολοκλήρωση της ευθυγράμμισης της νομοθεσίας με τους κανόνες της ΕΕ στον τομέα των φορολογικών ενισχύσεων και ευθυγράμμιση όλων των λοιπών καθεστώτων ενισχύσεων που έχουν οριστεί ως ασυμβίβαστα με τους κανόνες της ΕΕ στον κατάλογο κρατικών ενισχύσεων. Υιοθέτηση του χάρτη περιφερειακών ενισχύσεων.

                  —

                  Θέσπιση νομοθετικών μέτρων που να καθιστούν δυνατό τον αποτελεσματικό έλεγχο των μονοπωλίων, ιδίως όσον αφορά τον καθορισμό προστίμων και τον δικαστικό έλεγχο.

            Κεφάλαιο 9:   Χρηματοπιστωτικές υπηρεσίες

                  —

                  Ολοκλήρωση της μεταφοράς του κεκτημένου της ΕΕ στον τομέα των αδειών λειτουργίας πιστωτικού ιδρύματος, κεφαλαιακών απαιτήσεων, των ιδρυμάτων ηλεκτρονικού χρήματος, των χρηματοπιστωτικών ομίλων, της εκκαθάρισης και της αναδιοργάνωσης, των τραπεζικών λογαριασμών τραπεζών και των λογαριασμών υποκαταστημάτων και των συστημάτων εγγύησης των καταθέσεων.

                  —

                  Ολοκλήρωση της ευθυγράμμισης της νομοθεσίας στον τομέα των περιθωρίων φερεγγυότητας, της εποπτείας των ασφαλιστικών πράξεων, της αντασφάλισης και της ασφαλιστικής διαμεσολάβησης, της υποδομής της χρηματαγοράς, των επενδύσεων και των αγορών κινητών αξιών.

                  —

                  Θέσπιση συστήματος αποζημίωσης των επενδυτών σύμφωνα με το κεκτημένο της ΕΕ. Δημιουργία ιστορικού επιδόσεων προς απόδειξη της εφαρμογής των απαιτήσεων προληπτικής εποπτείας.

            Κεφάλαιο 10:   Κοινωνία της πληροφορίας και μέσα μαζικής ενημέρωσης

                  —

                  Ολοκλήρωση της ευθυγράμμισης με το κεκτημένο της ΕΕ στον τομέα της ηλεκτρονικής επικοινωνίας, του ηλεκτρονικού εμπορίου, της ηλεκτρονικής υπογραφής, των μέσων μαζικής ενημέρωσης, της ασφάλειας των πληροφοριών και της οδηγίας «Τηλεόραση χωρίς σύνορα».

                  —

                  Εξασφάλιση επαρκούς διοικητικής ικανότητας για την εφαρμογή του κεκτημένου της ΕΕ, ιδίως στον τομέα των ηλεκτρονικών επικοινωνιών, και δημιουργία ιστορικού επιδόσεων σχετικά με την εφαρμογή των υποχρεώσεων που επιβάλλονται στους φορείς εκμετάλλευσης με σημαντική ισχύ στην αγορά και τα δικαιώματα των νεοεισερχόμενων στην αγορά ηλεκτρονικών επικοινωνιών, περιλαμβανομένων των δικαιωμάτων διέλευσης, συνεγκατάστασης και από κοινού χρήσης ευκολιών.

                  —

                  Ολοκλήρωση της προβλεπόμενης αναθεώρησης της νομοθεσίας για τα οπτικοακουστικά μέσα βάσει δημόσιας διαβούλευσης με σκοπό την κατοχύρωση της ανεξαρτησίας των ρυθμιστικών αρχών και την αποτροπή αθέμιτων πολιτικών παρεμβάσεων.

            Κεφάλαιο 11:   Γεωργία και ανάπτυξη της υπαίθρου

                  —

                  Ενίσχυση των απαιτούμενων διοικητικών δομών και ικανοτήτων για την εφαρμογή των πολιτικών αγοράς και ανάπτυξης της υπαίθρου, περιλαμβανομένης της συλλογής και της επεξεργασίας γεωργικών δεδομένων.

                  —

                  Κατάρτιση μητρώου αμπελοκαλλιεργειών σύμφωνου προς τα πρότυπα της ΕΕ.

                  —

                  Συνέχιση της προετοιμασίας για τη σύσταση αποτελεσματικών και οικονομικά υγιών οργανισμών πληρωμής για τη διαχείριση και τον έλεγχο των γεωργικών κονδυλίων, σύμφωνα με τις απαιτήσεις της ΕΕ και τα διεθνή πρότυπα λογιστικού ελέγχου.

            Κεφάλαιο 12:   Ασφάλεια τροφίμων, κτηνιατρική και φυτοϋγειονομική πολιτική

                  —

                  Ουσιαστική βελτίωση της ευθυγράμμισης της νομοθεσίας στον τομέα της ασφάλειας των τροφίμων καθώς και στον κτηνιατρικό και φυτοϋγειονομικό τομέα και ενίσχυση των αναγκαίων δομών εφαρμογής, περιλαμβανομένων των υπηρεσιών ελέγχου και επιθεώρησης.

                  —

                  Εξασφάλιση της θέσπισης συμβατών συστημάτων στον τομέα της ασφάλειας των τροφίμων, καθώς και στον κτηνιατρικό και φυτοϋγειονομικό τομέα, περιλαμβανομένου συστήματος ταυτοποίησης και καταγραφής των μετακινήσεων των ζώων, επεξεργασίας των ζωικών υποπροϊόντων, εκσυγχρονισμού των γεωργοδιατροφικών εγκαταστάσεων, καλής μεταχείρισης των ζώων και προγραμμάτων ελέγχου των ζωονόσων, ελέγχου των ζώων και των ζωικών προϊόντων σε μεθοριακούς σταθμούς επιθεώρησης, ελέγχου της υγείας των φυτών, έγκρισης φυτοπροστατευτικών προϊόντων και ελέγχου των καταλοίπων τους, καθώς και της ποιότητας των σπόρων προς σπορά και του πολλαπλασιαστικού υλικού.

            Κεφάλαιο 13:   Αλιεία

                  —

                  Ενίσχυση των διοικητικών δομών και, ειδικότερα, των δομών επιθεώρησης της αλιευτικής πολιτικής και βελτίωση της συλλογής στοιχείων για τα αλιεύματα και τις εκφορτώσεις.

                  —

                  Ολοκλήρωση του ηλεκτρονικού μητρώου αλιευτικών σκαφών και συγκρότησης συστήματος παρακολούθησης σκαφών μέσω δορυφόρου.

            Κεφάλαιο 14:   Πολιτική μεταφορών

                  —

                  Ολοκλήρωση της ευθυγράμμισης με το κεκτημένο της ΕΕ και ενίσχυση της διοικητικής ικανότητας στον τομέα των οδικών μεταφορών (περιλαμβανομένης της εφαρμογής ψηφιακού ταχογράφου), των αεροπορικών και θαλάσσιων μεταφορών καθώς και στον τομέα των εσωτερικών πλωτών μεταφορών, ιδίως στον τομέα της ασφάλειας της ναυσιπλοΐας και των υπηρεσιών ποτάμιων πληροφοριών.

                  —

                  Θέσπιση εκτελεστικών διατάξεων στον τομέα των σιδηροδρομικών μεταφορών, ιδίως διατάξεων στον τομέα της διαλειτουργικότητας και της ανεξάρτητης κατανομής της μεταφορικής ικανότητας. Δημοσίευση οριστικής δήλωσης δικτύου.

                  —

                  Εφαρμογή του πρώτου μεταβατικού σταδίου της ευρωπαϊκής συμφωνίας για τη δημιουργία κοινού εναέριου χώρου και κύρωση της συμφωνίας αυτής.

            Κεφάλαιο 15:   Ενέργεια

                  —

                  Υλοποίηση όλων των υποχρεώσεων που απορρέουν από τη συνθήκη για την Ενεργειακή Κοινότητα.

                  —

                  Ενίσχυση της διοικητικής ικανότητας και ολοκλήρωση της ευθυγράμμισης με το κεκτημένο της ΕΕ στον τομέα της ασφάλειας ανεφοδιασμού, της ενεργειακής απόδοσης, των ανανεώσιμων πηγών ενέργειας, της εσωτερικής αγοράς ενέργειας (ηλεκτρικής ενέργειας και φυσικού αερίου) και της πυρηνικής ενέργειας, καθώς και εξασφάλιση υψηλού επιπέδου πυρηνικής ασφάλειας και προστασίας από τη ραδιενέργεια.

            Κεφάλαιο 16:   Φορολογία

                  —

                  Επιτάχυνση της ευθυγράμμισης της φορολογικής νομοθεσίας με το κεκτημένο της ΕΕ, με ιδιαίτερη προσοχή στη συμπερίληψη ελεύθερων ζωνών όσον αφορά την εδαφική εφαρμογή του καθεστώτος ΦΠΑ, στην κατάργηση των υφιστάμενων μηδενικών συντελεστών ΦΠΑ, στην κατάργηση της διακριτικής φορολόγησης των τσιγάρων και στην περαιτέρω εναρμόνιση του συστήματος ειδικών φόρων κατανάλωσης.

                  —

                  Ουσιαστική ενίσχυση της ικανότητας επιβολής του νόμου των φορολογικών και τελωνειακών διοικήσεων, ιδίως όσον αφορά τις αρμοδιότητες είσπραξης και ελέγχου και την ανάπτυξη των απαιτούμενων συστημάτων πληροφορικής. Συνέχιση των εργασιών για τη δημιουργία λειτουργικής και κατάλληλα επανδρωμένης υπηρεσίας ειδικών φόρων κατανάλωσης. Απλούστευση των διαδικασιών και ενίσχυση των ελέγχων για την αποτελεσματική πάταξη της φορολογικής απάτης.

                  —

                  Ανάληψη δέσμευσης για την τήρηση των αρχών του κώδικα δεοντολογίας στον τομέα της φορολόγησης των επιχειρήσεων και διασφάλιση της συμμόρφωσης των νέων φορολογικών μέτρων προς τις αρχές αυτές.

            Κεφάλαιο 17:   Οικονομική και νομισματική ένωση

                  —

                  Ευθυγράμμιση του νομικού πλαισίου της χώρας, ώστε να εξασφαλιστεί πλήρης ανεξαρτησία της κεντρικής τράπεζας, να εξασφαλιστεί ευθυγράμμιση όσον αφορά την απαγόρευση προνομιακής πρόσβασης του δημόσιου τομέα στα χρηματοπιστωτικά ιδρύματα και να καταστεί δυνατή η πλήρης ένταξη της κεντρικής της τράπεζας στο ευρωπαϊκό σύστημα κεντρικών τραπεζών.

            Κεφάλαιο 18:   Στατιστικές

                  —

                  Ενίσχυση της διοικητικής ικανότητας της Στατιστικής Υπηρεσίας, αναδιοργάνωση των περιφερειακών υπηρεσιών της και βελτίωση του συντονισμού με τους λοιπούς φορείς παραγωγής επίσημων στατιστικών στοιχείων.

                  —

                  Περαιτέρω ανάπτυξη των γεωργικών και μακροοικονομικών στατιστικών καθώς και των στατιστικών επιχειρήσεων.

            Κεφάλαιο 19:   Κοινωνική πολιτική και απασχόληση

                  —

                  Περαιτέρω ευθυγράμμιση με το κεκτημένο της ΕΕ και ενίσχυση των συναφών διοικητικών και εκτελεστικών μηχανισμών, περιλαμβανομένων των επιθεωρήσεων εργασίας, σε συνεννόηση με τους κοινωνικούς εταίρους.

                  —

                  Αποτελεσματική εφαρμογή του κοινού υπομνήματος για την ένταξη (JIM) και, μετά τη θέσπισή του, του κοινού εγγράφου αξιολόγησης των προτεραιοτήτων της πολιτικής απασχόλησης (JAP).

            Κεφάλαιο 20:   Επιχειρήσεις και βιομηχανική πολιτική

                  —

                  Εφαρμογή σφαιρικής βιομηχανικής στρατηγικής, με ιδιαίτερη έμφαση στην αναδιάρθρωση των κυριότερων ζημιογόνων τομέων και των επιμέρους επιχειρήσεων, μεταξύ των οποίων της χαλυβουργίας και των ναυπηγείων.

            Κεφάλαιο 21:   Διευρωπαϊκά δίκτυα

                  —

                  Βελτίωση των διασυνδέσεων με τις γειτονικές χώρες όσον αφορά το φυσικό αέριο και την ηλεκτρική ενέργεια.

            Κεφάλαιο 22:   Περιφερειακή πολιτική και συντονισμός των διαρθρωτικών μέσων

                  —

                  Θέσπιση και έναρξη εφαρμογής σχεδίου δράσης με σαφείς στόχους και σχετικό χρονοδιάγραμμα με σκοπό την υλοποίηση των κανονιστικών και λειτουργικών απαιτήσεων που προκύπτουν από την κοινοτική πολιτική συνοχής, περιλαμβανομένης της ενίσχυσης της ικανότητας σε κεντρικό, περιφερειακό και τοπικό επίπεδο.

                  —

                  Εξασφάλιση σαφούς κατανομής των αρμοδιοτήτων και ενίσχυση της ικανότητας των αρμόδιων για την εκτέλεση αρχών/δομών, καθώς και συντονισμού μεταξύ αυτών, συμπεριλαμβανομένων των αρχών τοπικής αυτοδιοίκησης.

                  —

                  Θέσπιση νόμου για την περιφερειακή ανάπτυξη.

                  —

                  Ενίσχυση της ικανότητας προγραμματισμού, εκπόνησης έργων, παρακολούθησης, αξιολόγησης, δημοσιονομικής διαχείρισης και ελέγχου, ιδίως των αρμοδίων υπουργείων, για την υλοποίηση προενταξιακών προγραμμάτων της ΕΕ ως προετοιμασία για την κοινοτική πολιτική συνοχής.

            Κεφάλαιο 23:   Δικαιοσύνη και θεμελιώδη δικαιώματα

                  —

                  Συνέχιση της εφαρμογής της εθνικής νομοθεσίας για την προστασία δεδομένων προσωπικού χαρακτήρα σύμφωνα με το κεκτημένο της ΕΕ και εξασφάλιση της αποτελεσματικής παρακολούθησης και εφαρμογή της.

                  —

                  Σχετικά με άλλες προτεραιότητες, βλέπε την ενότητα περί πολιτικών κριτηρίων.

            Κεφάλαιο 24:   Δικαιοσύνη, ελευθερία και ασφάλεια

                  —

                  Ολοκλήρωση της αναθεώρησης της βασικής νομοθεσίας για την ευθυγράμμιση με το κεκτημένο Σένγκεν και επέκταση των επενδύσεων σε τοπικό επίπεδο με τη μορφή εξοπλισμού πληροφορικής και περαιτέρω κατάρτισης των αστυνομικών οργάνων.

                  —

                  Συνέχιση των προετοιμασιών για την εφαρμογή του κεκτημένου Σένγκεν με τη βελτίωση των επιπέδων στελέχωσης και κατάρτισης των φυλάκων των συνόρων, με περαιτέρω επενδύσεις σε εξοπλισμό, περιλαμβανομένης της επέκτασης του εθνικού συστήματος πληροφόρησης για τη διαχείριση των συνόρων, και με την εξασφάλιση της συμβατότητάς του με το Σύστημα Πληροφοριών Σένγκεν δεύτερης γενιάς (SIS II). Βελτίωση της διοικητικής και εκτελεστικής ικανότητας της συνοριακής αστυνομίας με την ενίσχυση της διυπηρεσιακής συνεργασίας.

                  —

                  Συνέχιση της ευθυγράμμισης με την πολιτική της ΕΕ στον τομέα των θεωρήσεων, συμπεριλαμβανομένων τόσο της καθιέρωσης βιομετρικών αναγνωριστικών στοιχείων για τα ταξιδιωτικά έγγραφα όσο και των προετοιμασιών για το σύστημα πληροφόρησης στον τομέα των θεωρήσεων.

                  —

                  Θέσπιση παράγωγου δικαίου για την εφαρμογή του νόμου περί ασύλου και του νόμου περί αλλοδαπών.

                  —

                  Εξασφάλιση της συμβατότητας της νομοθεσίας με το κεκτημένο της ΕΕ στον τομέα της δικαστικής συνεργασίας σε αστικές και ποινικές υποθέσεις και ενίσχυση της ικανότητας του δικαστικού συστήματος να εφαρμόζει το κεκτημένο της ΕΕ.

            Κεφάλαιο 25:   Επιστήμη και έρευνα

                  —

                  Εξασφάλιση επαρκούς ικανότητας της χώρας να υποστηρίζει ερευνητικά έργα χρηματοδοτούμενα από την ΕΕ.

                  —

                  Ανάληψη και εφαρμογή περαιτέρω δράσεων για τη διευκόλυνση της ενσωμάτωσης στον ευρωπαϊκό χώρο έρευνας.

            Κεφάλαιο 26:   Εκπαίδευση και πολιτισμός

                  —

                  Εξασφάλιση κατάλληλων ικανοτήτων για τη διαχείριση των προγραμμάτων «Διά βίου μάθηση» και «Νεολαία εν δράσει».

                  —

                  Ευθυγράμμιση με το κεκτημένο της ΕΕ στον τομέα της μη διακριτικής μεταχείρισης υπηκόων της ΕΕ και της Κροατίας όσον αφορά την πρόσβαση στην εκπαίδευση και ευθυγράμμιση με την οδηγία για τη σχολική φοίτηση τέκνων διακινούμενων εργαζομένων.

            Κεφάλαιο 27:   Περιβάλλον

                  —

                  Συνέχιση των εργασιών για τη μεταφορά και εφαρμογή του κεκτημένου της ΕΕ, ιδίως στους τομείς της διαχείρισης των αποβλήτων, της ποιότητας των υδάτων, της ποιότητας του αέρα, της προστασίας της φύσης και του ολοκληρωμένου συστήματος πρόληψης και ελέγχου της ρύπανσης.

                  —

                  Θέσπιση και εκτέλεση, με καλά συντονισμένο τρόπο, εμπεριστατωμένου σχεδίου για την καθιέρωση των απαιτούμενων διοικητικών ικανοτήτων και δημοσιονομικών πόρων για την εφαρμογή του κεκτημένου της ΕΕ στον τομέα του περιβάλλοντος.

                  —

                  Αύξηση των επενδύσεων σε περιβαλλοντικές υποδομές, με ιδιαίτερη έμφαση στα συστήματα συλλογής και επεξεργασίας των λυμάτων, στην παροχή πόσιμου νερού και στη διαχείριση των αποβλήτων.

                  —

                  Έναρξη εφαρμογής του πρωτοκόλλου του Κιότο.

                  —

                  Διασφάλιση της ενσωμάτωσης των απαιτήσεων για την προστασία του περιβάλλοντος στο πλαίσιο του ορισμού και της εφαρμογής άλλων τομεακών πολιτικών και προώθηση της βιώσιμης ανάπτυξης.

            Κεφάλαιο 28:   Προστασία των καταναλωτών και της υγείας

                  —

                  Περαιτέρω ευθυγράμμιση με το κεκτημένο της ΕΕ στον τομέα της προστασίας των καταναλωτών και της υγείας, καθώς και στους τομείς των ιστών, των κυττάρων και του καπνού και διασφάλιση κατάλληλων διοικητικών δομών και εκτελεστικής ικανότητας.

                  —

                  Στον τομέα της ψυχικής υγείας, ανάπτυξη υπηρεσιών σε επίπεδο τοπικής κοινωνίας ως εναλλακτική επιλογή σε σχέση με την ιδρυματοποίηση και διασφάλιση της διάθεσης επαρκών οικονομικών πόρων για τη φροντίδα ψυχικής υγείας.

            Κεφάλαιο 29:   Τελωνειακή ένωση

                  —

                  Συνέχιση της θέσπισης νομοθεσίας στους περιορισμένους τομείς στους οποίους εξακολουθεί να απαιτείται περαιτέρω ευθυγράμμιση, ιδιαίτερα όσον αφορά τους μη προτιμησιακούς κανόνες καταγωγής και την επιβολή τελών.

                  —

                  Εφαρμογή της τελωνειακής νομοθεσίας με συνεκτικό και ομοιογενή τρόπο σε όλα τα τελωνεία, κυρίως στους τομείς της επεξεργασίας διασαφήσεων, της καταγωγής, των απλουστευμένων διαδικασιών, της παραχάραξης και της επιλεκτικότητας των ελέγχων. Εξασφάλιση της εφαρμογής σύγχρονων και συνεκτικών διαδικασιών ανάλυσης των κινδύνων σε όλα τα τελωνεία.

                  —

                  Βάσει σφαιρικής και συνεκτικής στρατηγικής, πραγματοποίηση σημαντικής προόδου όσον αφορά την ανάπτυξη της διασυνδεσιμότητας όλων των συστημάτων πληροφορικής.

            Κεφάλαιο 30:   Εξωτερικές σχέσεις

                  —

                  Προετοιμασία της ευθυγράμμισης όλων των σχετικών διεθνών συμφωνιών με τρίτες χώρες και ενίσχυση των ικανοτήτων διοίκησης και ελέγχου στον τομέα της κοινής εμπορικής πολιτικής.

            Κεφάλαιο 31:   Εξωτερική πολιτική, πολιτική ασφάλειας και άμυνας

                  —

                  Ενίσχυση της ικανότητας εφαρμογής και επιβολής ελέγχου των όπλων και περαιτέρω βελτίωση της ικανότητας πλήρους εφαρμογής της κοινής εξωτερικής πολιτικής και πολιτικής ασφαλείας καθώς και της ευρωπαϊκής πολιτικής ασφάλειας και άμυνας.

            Κεφάλαιο 32:   Δημοσιονομικός έλεγχος

                  —

                  Θέσπιση και εφαρμογή νομοθεσίας για τον εσωτερικό έλεγχο των δημόσιων οικονομικών και συναφών πολιτικών υποστηριζόμενων από κατάλληλη εκτελεστική ικανότητα.

                  —

                  Διασφάλιση της λειτουργικής και οικονομικής ανεξαρτησίας του κρατικού ελεγκτικού οργάνου μέσω τροποποιημένων συνταγματικών διατάξεων ή εθνικής νομοθεσίας ισοδυνάμου αποτελέσματος, καθώς και θέσπιση και εφαρμογή των αναγκαίων συνοδευτικών νομοθετικών διατάξεων.

                  —

                  Ευθυγράμμιση του ποινικού κώδικα με το κεκτημένο της ΕΕ στον τομέα της προστασίας των οικονομικών συμφερόντων της ΕΕ και ευθυγράμμιση με τη σύμβαση για την προστασία των οικονομικών συμφερόντων καθώς και με τα πρωτόκολλά της.

                  —

                  Δημιουργία αποτελεσματικής υπηρεσίας συντονισμού που να εξασφαλίζει την εκπλήρωση των υποχρεώσεων που προκύπτουν από το άρθρο 280 παράγραφος 3 της συνθήκης ΕΚ και εφαρμογή του κεκτημένου της ΕΕ στον τομέα των επιτόπιων ελέγχων και των επιθεωρήσεων που διεξάγονται από την Επιτροπή, ιδίως δε της υποχρέωσης στήριξης των επιθεωρητών της Επιτροπής.

                  —

                  Λήψη νομοθετικών και διοικητικών μέτρων για τη συμμόρφωση με το κεκτημένο της ΕΕ στον τομέα της προστασίας του ευρώ από την παραχάραξη.

            Κεφάλαιο 33:   Χρηματοοικονομικές και δημοσιονομικές διατάξεις

                  —

                  Αύξηση της διοικητικής ικανότητας και κατάρτιση διαδικαστικών κανόνων προκειμένου να εξασφαλιστεί, από τη στιγμή της προσχώρησης, η ορθή εκτέλεση του υπολογισμού, της εκτίμησης, της είσπραξης, της πληρωμής, του ελέγχου και της γνωστοποίησης στην ΕΕ στοιχείων σχετικών με τους ίδιους πόρους.

            4.   ΠΡΟΓΡΑΜΜΑΤΙΣΜΟΣ
      Θα παρασχεθεί κοινοτική βοήθεια μέσω του μηχανισμού προενταξιακής βοήθειας (IPA) και, για τα προγράμματα που εγκρίθηκαν πριν από το 2007, δυνάμει του κανονισμού (ΕΚ) αριθ. 2666/2000 του Συμβουλίου, της 5ης Δεκεμβρίου 2000, για την παροχή βοήθειας προς την Αλβανία, τη Βοσνία-Ερζεγοβίνη, την Κροατία, την Ομοσπονδιακή Δημοκρατία της Γιουγκοσλαβίας και την πρώην Γιουγκοσλαβική Δημοκρατία της Μακεδονίας (2) (κανονισμός CARDS). Κατά συνέπεια, η παρούσα απόφαση δεν θα έχει δημοσιονομικές επιπτώσεις. Οι χρηματοδοτικές συμφωνίες χρησιμεύουν ως νομική βάση για την εφαρμογή των επιμέρους προγραμμάτων.
      Η Κροατία δύναται επίσης να λάβει χρηματοδότηση από πολυκρατικά και οριζόντια προγράμματα.
      5.   ΠΡΟΫΠΟΘΕΣΕΙΣ
      Η βοήθεια που παρέχεται στις χώρες των Δυτικών Βαλκανίων εξαρτάται από την επίτευξη περαιτέρω προόδου ως προς την τήρηση των κριτηρίων της Κοπεγχάγης και την υλοποίηση των απαιτήσεων της συμφωνίας σταθεροποίησης και σύνδεσης καθώς και των ειδικών προτεραιοτήτων της υπόψη εταιρικής σχέσης προσχώρησης. Σε περίπτωση μη τήρησης των εν λόγω προϋποθέσεων, το Συμβούλιο ενδέχεται να λάβει κατάλληλα μέτρα βάσει του άρθρου 21 του κανονισμού (ΕΚ) αριθ. 1085/2006 του Συμβουλίου ή, για τα προ του 2007 προγράμματα, βάσει του άρθρου 5 του κανονισμού (ΕΚ) αριθ. 2666/2000. Η βοήθεια υπόκειται επίσης στους όρους που έθεσε το Συμβούλιο στα συμπεράσματά του της 29ης Απριλίου 1997, ιδίως όσον αφορά τη δέσμευση των δικαιούχων να προβούν σε δημοκρατικές, οικονομικές και θεσμικές μεταρρυθμίσεις. Ειδικές προϋποθέσεις περιλαμβάνονται επίσης σε επιμέρους ετήσια προγράμματα. Μετά τις αποφάσεις χρηματοδότησης θα ακολουθήσει η υπογραφή χρηματοδοτικής συμφωνίας με την Κροατία.
      6.   ΠΑΡΑΚΟΛΟΥΘΗΣΗ
      Η εφαρμογή της εταιρικής σχέσης προσχώρησης εξετάζεται στο πλαίσιο της διαδικασίας σταθεροποίησης και σύνδεσης, καθώς και μέσω των ετήσιων εκθέσεων που υποβάλλει η Επιτροπή, στο πλαίσιο του πολιτικού και οικονομικού διαλόγου, καθώς και βάσει των πληροφοριών που υποβλήθηκαν στη διάσκεψη προσχώρησης.

         (1)  Ορισμένα κράτη μέλη τόνισαν στο πλαίσιο αυτό τη σημασία της επίσπευσης της διαδικασίας επιστροφής της ιδιοκτησίας, σύμφωνα με τις σχετικές αποφάσεις του Κροατικού Συνταγματικού Δικαστηρίου.

         (2)  ΕΕ L 306 της 7.12.2000, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 12/2005 (ΕΕ L 344 της 27.12.2005, σ. 23).


title: 2007/324/ΕΚ: Απόφαση του Συμβουλίου, της 7ης Μαΐου 2007 , για τις πρακτικές και διαδικαστικές ρυθμίσεις με σκοπό τον διορισμό από το Συμβούλιο δύο μελών της επιτροπής επιλογής και της εποπτικής και συμβουλευτικής επιτροπής για την κοινοτική δράση Πολιτιστική Πρωτεύουσα της Ευρώπης

text:
               11.5.2007

               EL

               Επίσημη Εφημερίδα της Ευρωπαϊκής Ένωσης

               L 122/39

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 7ης Μαΐου 2007
   για τις πρακτικές και διαδικαστικές ρυθμίσεις με σκοπό τον διορισμό από το Συμβούλιο δύο μελών της επιτροπής επιλογής και της εποπτικής και συμβουλευτικής επιτροπής για την κοινοτική δράση «Πολιτιστική Πρωτεύουσα της Ευρώπης»
   (2007/324/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την απόφαση αριθ. 1622/2006/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 2006, για τη θέσπιση κοινοτικής δράσης όσον αφορά την εκδήλωση «Πολιτιστική Πρωτεύουσα της Ευρώπης» για τα έτη 2007 έως 2019 (1), και ιδίως τα άρθρα 6 και 10,
   Εκτιμώντας τα ακόλουθα:

               (1)

               Τα άρθρα 6 και 10 της απόφασης αριθ. 1622/2006/ΕΚ προβλέπουν τη συγκρότηση επιτροπής επιλογής και εποπτικής και συμβουλευτικής επιτροπής και ότι οι εν λόγω επιτροπές θα πρέπει να περιλαμβάνουν επτά μέλη που διορίζονται από τα ευρωπαϊκά όργανα, εκ των οποίων δύο από το Συμβούλιο.

               (2)

               Είναι σκόπιμο το Συμβούλιο να αποφασίσει τις πρακτικές και διαδικαστικές ρυθμίσεις για τον διορισμό των δύο μελών αυτών των επιτροπών από το Συμβούλιο.

               (3)

               Οι ρυθμίσεις αυτές θα πρέπει να είναι δίκαιες, αμερόληπτες και διαφανείς,

         ΑΠΟΦΑΣΙΖΕΙ:
   Άρθρο 1
   Το Συμβούλιο αποφασίζει για τον διορισμό των δύο μελών της επιτροπής επιλογής και της εποπτικής και συμβουλευτικής επιτροπής, σύμφωνα με τις πρακτικές και διαδικαστικές ρυθμίσεις του άρθρου 2.
   Άρθρο 2
   1.   Διοργανώνεται κλήρωση μεταξύ όλων των κρατών μελών. Η συμμετοχή των κρατών μελών στην κλήρωση είναι προαιρετική. Ωστόσο, για να ελαχιστοποιηθεί ο κίνδυνος σύγκρουσης συμφερόντων, τα κράτη μέλη που φιλοξενούν μια Πολιτιστική Πρωτεύουσα της Ευρώπης, η οποία επιλέγεται ή παρακολουθείται, κατά τη θητεία των μελών της επιτροπής, εξαιρούνται από την κλήρωση ο κατάλογος των ενδιαφερομένων κρατών μελών, με βάση τη σειρά υποβολής υποψηφιοτήτων για μια Ευρωπαϊκή πολιτιστική πρωτεύουσα σύμφωνα με το παράρτημα της απόφασης αριθ. 1622/2006/ΕΚ, παρατίθεται στο παράρτημα της παρούσας απόφασης. Επιπροσθέτως, για να εξασφαλίζεται η ευρύτερη δυνατή γεωγραφική κατανομή των κρατών μελών που προτείνουν εμπειρογνώμονες, τα κράτη μέλη που πρότειναν εμπειρογνώμονες για την προηγούμενη περίοδο εξαιρούνται από την κλήρωση.
   2.   Επιλέγονται τα δύο πρώτα κράτη μέλη που κληρώνονται κάθε ένα από αυτά τα δύο κράτη μέλη προτείνουν την υποψηφιότητα ενός ανεξάρτητου εμπειρογνώμονα με ουσιαστική εμπειρία και επαγγελματική πείρα στον πολιτιστικό τομέα, στην πολιτιστική ανάπτυξη πόλεων ή στη διοργάνωση μιας Πολιτιστικής Πρωτεύουσας της Ευρώπης.
   3.   Με βάση τις συστάσεις των επιλεγομένων δύο κρατών μελών και μετά από δέουσα εξέταση των προτεινόμενων υποψηφίων, το Συμβούλιο διορίζει τους δύο εμπειρογνώμονες που πρόκειται να αποτελέσουν μέρος της επιτροπής επιλογής και της εποπτικής και συμβουλευτικής επιλογής για περίοδο τριών ετών.
   4.   Σε περίπτωση θανάτου ή παραίτησης εμπειρογνώμονα της επιτροπής, το κράτος μέλος που τον πρότεινε προτείνει τον διορισμό αντικαταστάτη για το υπόλοιπο της θητείας. Ισχύει η διαδικασία που αναφέρεται στην παράγραφο 3.
   Άρθρο 3
   Η παρούσα απόφαση παράγει αποτελέσματα από την ημέρα που δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 7 Μαΐου 2007.

            Για το Συμβούλιο

            Ο Πρόεδρος

         H. SEEHOFER

      (1)  ΕΕ L 304 της 3.11.2006, σ. 1.

      ΠΑΡΑΡΤΗΜΑ
      Προβλεπόμενες συνεδριάσεις της επιτροπής επιλογής και της εποπτικής και συμβουλευτικής επιτροπής

                  Συνεδριάσεις της επιτροπής επιλογής (1)

                  Συνεδριάσεις της εποπτικής και συμβουλευτικής επιτροπής (2)

                  ΕΠΙΤΡΟΠΗ 2007-2009

                  [Φινλανδία (2011)
                  Εσθονία (2011)] (3)

                  Γαλλία (2013)
                  Σλοβακία (2013)
                  Πορτογαλία (2012)
                  Σλοβενία (2012)
                  Σουηδία (2014)
                  Λεττονία (2014)
                  Βέλγιο (2015)
                  Τσεχική Δημοκρατία (2015)

                  Γερμανία (2010)
                  Ουγγαρία (2010)
                  Φινλανδία (2011)
                  Εσθονία (2011)
                  Πορτογαλία (2012)
                  Σλοβενία (2012)

                  ΕΠΙΤΡΟΠΗ 2010-2012

                  Βέλγιο (2015)
                  Τσεχική Δημοκρατία (2015)
                  Ισπανία (2016)
                  Πολωνία (2016)
                  Δανία (2017)
                  Κύπρος (2017)
                  Κάτω Χώρες (2018)
                  Μάλτα (2018)

                  Φινλανδία (2011)
                  Εσθονία (2011)
                  Πορτογαλία (2012)
                  Σλοβενία (2012)
                  Γαλλία (2013)
                  Σλοβακία (2013)
                  Σουηδία (2014)
                  Λεττονία (2014)
                  Βέλγιο (2015)
                  Τσεχική Δημοκρατία (2015)

                  ΕΠΙΤΡΟΠΗ 2013-2015

                  Ιταλία (2019)
                  Βουλγαρία (2019) (4)

                  Σουηδία (2014)
                  Λεττονία (2014)
                  Βέλγιο (2015)
                  Τσεχική Δημοκρατία (2015)
                  Ισπανία (2016)
                  Πολωνία (2016)
                  Δανία (2017)
                  Κύπρος (2017)
                  Κάτω Χώρες (2018)
                  Μάλτα (2018)

         (1)  Δύο συνεδριάσεις της επιτροπής επιλογής ανά χώρα: προ-επιλογή το αργότερο πέντε έτη πριν από την εκδήλωση, τελική επιλογή εννέα μήνες αργότερα.

         (2)  Δύο συνεδριάσεις της εποπτικής επιτροπής ανά χώρα: το αργότερο δύο έτη πριν από την εκδήλωση, το αργότερο οκτώ μήνες πριν από την εκδήλωση.

         (3)  Οι εμπειρογνώμονες του Συμβουλίου για την επιλογή των Πολιτιστικών Πρωτευουσών της Ευρώπης για το έτος 2011 διορίσθηκαν από το Συμβούλιο στις 13 Νοεμβρίου 2006, σύμφωνα με την απόφαση αριθ. 1419/1999/ΕΚ.

         (4)  Δεν είναι γνωστή η σειρά υποβολής υποψηφιοτήτων μετά το 2019.


title: Απόφαση (ΚΕΠΠΑ) 2016/602 του Συμβουλίου, της 23ης Μαρτίου 2016, σχετικά με την υπογραφή και τη σύναψη της συμφωνίας συμμετοχής μεταξύ της Ευρωπαϊκής Ένωσης και της Ελβετικής Συνομοσπονδίας για τη συμμετοχή της Ελβετικής Συνομοσπονδίας στη συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine)

text:
               20.4.2016

               EL

               Επίσημη Εφημερίδα της Ευρωπαϊκής Ένωσης

               L 104/1

         ΑΠΌΦΑΣΗ (ΚΕΠΠΑ) 2016/602 ΤΟΥ ΣΥΜΒΟΥΛΊΟΥ
   της 23ης Μαρτίου 2016
   σχετικά με την υπογραφή και τη σύναψη της συμφωνίας συμμετοχής μεταξύ της Ευρωπαϊκής Ένωσης και της Ελβετικής Συνομοσπονδίας για τη συμμετοχή της Ελβετικής Συνομοσπονδίας στη συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 37, σε συνδυασμό με το άρθρο 218 παράγραφοι 5 και 6 της Συνθήκης για τη λειτουργία της Ευρωπαϊκής Ένωσης,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Το άρθρο 10 παράγραφος 4 της απόφασης 2014/486/ΚΕΠΠΑ του Συμβουλίου (1) προβλέπει ότι οι λεπτομερείς διευθετήσεις όσον αφορά τη συμμετοχή τρίτων κρατών περιλαμβάνονται σε συμφωνίες συναπτόμενες σύμφωνα με το άρθρο 37 της Συνθήκης για την Ευρωπαϊκή Ένωση.

               (2)

               Στις 7 Δεκεμβρίου 2015 το Συμβούλιο εξέδωσε απόφαση με την οποία επιτρέπεται η έναρξη διαπραγματεύσεων για συμφωνία συμμετοχής μεταξύ της Ευρωπαϊκής Ένωσης και της Ελβετικής Συνομοσπονδίας σχετικά με τη συμμετοχή της Ελβετικής Συνομοσπονδίας στη συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine), («η συμφωνία»).

               (3)

               Η συμφωνία θα πρέπει να εγκριθεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η συμφωνία συμμετοχής μεταξύ της Ευρωπαϊκής Ένωσης και της Ελβετικής Συνομοσπονδίας σχετικά με τη συμμετοχή της Ελβετικής Συνομοσπονδίας στη συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine) εγκρίνεται εξ ονόματος της Ένωσης.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να υπογράψουν τη συμφωνία δεσμεύοντας την Ένωση.
   Άρθρο 3
   Ο πρόεδρος του Συμβουλίου προβαίνει εξ ονόματος της Ένωσης στην κοινοποίηση που προβλέπεται στο άρθρο 9 παράγραφος 1 της συμφωνίας.
   Άρθρο 4
   Η παρούσα απόφαση αρχίζει να ισχύει την ημέρα της έκδοσής της.

      Βρυξέλλες, 23 Μαρτίου 2016.

            Για το Συμβούλιο

            Ο Πρόεδρος

         A.G. KOENDERS

      (1)  Απόφαση 2014/486/ΚΕΠΠΑ του Συμβουλίου, της 22ας Ιουλίου 2014, σχετικά με τη συμβουλευτική αποστολή της Ευρωπαϊκής Ένωσης για τη μεταρρύθμιση του τομέα της μη στρατιωτικής ασφάλειας στην Ουκρανία (EUAM Ukraine) (ΕΕ L 217 της 23.7.2014, σ. 42).


title: 93/367/ΕΟΚ: Απόφαση του Ευρωπαϊκού Κοινοβουλίου της 22ας Απριλίου 1993 με την οποία χορηγείται απαλλαγή στην Επιτροπή για τη δημοσιονομική διαχείριση του πέμπτου Ευρωπαϊκού Ταμείου Ανάπτυξης για το οικονομικό έτος 1991

text:
Αριθ. L 155/82                         Επίσημη Εφημερίδα των Ευρωπαϊκών Κοινοτήτων                      26. 6. 93
                                     ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ
                                                       της 22ας Απριλίου 1993
                με την οποία χορηγείται απαλλαγή στην Επιτροπή για τη δημοσιονομική διαχείριση του
                           πέμπτου Ευρωπαϊκού Ταμείου Ανάπτυξης για το οικονομικό έτος 1991
                                                            (93/367/EOK)
                ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
               — έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας,
               — έχοντας υπόψη τη δεύτερη σύμβαση ΑΚΕ-ΕΟΚ ('),
               — έχοντας υπόψη τους δημοσιονομικούς ισολογισμούς και τους λογαριασμούς διαχείρισης
                    του πέμπτου, έκτου και έβδομου Ευρωπαϊκού Ταμείου Ανάπτυξης για το οικονομικό έτος
                    1991 [COM(92) 0256],
               — έχοντας υπόψη την έκθεση του Ελεγκτικού Συνεδρίου για το οικονομικό έτος 1991 , καθώς
                    και τις απαντήσεις των θεσμικών οργάνων (2),
               — έχοντας υπόψη τη σύσταση του Συμβουλίου της 15ης Μαρτίου 1993 (C3-0133/93) (3),
               — έχοντας υπόψη την έκθεση της επιτροπής ελέγχου του προϋπολογισμού και τη γνωμοδό
                    τηση της επιτροπής ανάπτυξης και συνεργασίας (A3-0094/93),
                1 . Χορηγεί απαλλαγή στην Επιτροπή για τη δημοσιονομική διαχείριση του πέμπτου Ευρω
                    παϊκού Ταμείου Ανάπτυξης για το οικονομικό έτος 1991 επί τη βάσει των ακόλουθων
                    ποσών :
                    — ετήσιες δαπάνες : 136419 243,92 Ecu.
               2. Διατυπώνει τις παρατηρήσεις του στο ψήφισμα που συνοδεύει την παρούσα απόφαση.
               3. Αναθέτει στον Πρόεδρό του να διαβιβάσει την παρούσα απόφαση καθώς και το ψήφισμα
                    που περιλαμβάνει τις παρατηρήσεις του Σώματος στην Επιτροπή, το Συμβούλιο, το Ελεγ
                    κτικό Συνέδριο και την Ευρωπαϊκή Τράπεζα Επενδύσεων και να μεριμνήσει για τη δημο
                    σίευσή τους στην Επίσημη Εφημερίδα των Ευρωπαϊκών Κοινοτήτων (σειρά L).
               Στρασβούργο, 22 Απριλίου 1993.
                         O Γενικός Γραμματέας                                  O Πρόεδρος
                               Enrico VINCI                                   Egon KLEPSCH
               (') ΕΕ αριθ. L 347 της 22. 12. 1980, σ. 1 .
               0 ΕΕ αριθ. C 330 της 15. 12. 1992, σ. 1 .
               (3) ΕΕ αριθ. L 69 της 20. 3 . 1993, σ. 39.


title: Απόφαση αριθ. 1219/2011/EE του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011 , σχετικά με την εγγραφή της Ευρωπαϊκής Ένωσης για την απόκτηση νέων μεριδίων στο μετοχικό κεφάλαιο της Ευρωπαϊκής Τράπεζας για την Ανασυγκρότηση και την Ανάπτυξη (ΕΤΑΑ) μετά την απόφαση για αύξηση του κεφαλαίου της

text:
               26.11.2011

               EL

               Επίσημη Εφημερίδα της Ευρωπαϊκής Ένωσης

               L 313/1

         ΑΠΌΦΑΣΗ αριθ. 1219/2011/EE ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 16ης Νοεμβρίου 2011
   σχετικά με την εγγραφή της Ευρωπαϊκής Ένωσης για την απόκτηση νέων μεριδίων στο μετοχικό κεφάλαιο της Ευρωπαϊκής Τράπεζας για την Ανασυγκρότηση και την Ανάπτυξη (ΕΤΑΑ) μετά την απόφαση για αύξηση του κεφαλαίου της
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 212,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Αποφασίζοντας σύμφωνα με τη συνήθη νομοθετική διαδικασία (1),
   Εκτιμώντας τα ακόλουθα:

               (1)

               Σύμφωνα με το άρθρο 4 παράγραφος 3 της συμφωνίας για την ίδρυση της Ευρωπαϊκής Τράπεζας για την Ανασυγκρότηση και την Ανάπτυξη (2) (ΕΤΑΑ), οι διοικητές της ΕΤΑΑ, στην ετήσια συνοδό τους στο Ζάγκρεμπ στις 14 και 15 Μαΐου 2010, αποφάσισαν με τις αποφάσεις 126 (3) και 128 (4) να αυξήσουν κατά 10 δισεκατ. ευρώ το εγκεκριμένο μετοχικό κεφάλαιο της ΕΤΑΑ, προκειμένου να διατηρηθεί επαρκές κεφάλαιο ώστε να εξασφαλιστεί μεσοπρόθεσμα εύλογο επίπεδο δραστηριότητας στις χώρες στις οποίες δραστηριοποιείται η ΕΤΑΑ, εντός των προβλεπόμενων ορίων.

               (2)

               Πριν από τις αποφάσεις αυτές, το κεφάλαιο της ΕΤΑΑ είχε καθοριστεί σε 20 δισεκατ. ευρώ. Η Ένωση είχε εγγραφεί για την απόκτηση 60 000 μετοχών, ονομαστικής αξίας 10 000 ευρώ εκάστη.

               (3)

               Σύμφωνα με την απόφαση 126, το εγκεκριμένο μετοχικό κεφάλαιο της ΕΤΑΑ αυξάνεται κατά 100 000 μετοχές άμεσης εξόφλησης και κάθε μέλος της Τράπεζας λαμβάνει ακέραιο αριθμό μετοχών, στρογγυλευμένο προς τα κάτω, κατ’ αναλογία της υφιστάμενης συμμετοχής του. Το εξοφλούμενο τμήμα της αύξησης του κεφαλαίου καταβάλλεται με την ενσωμάτωση στο κεφάλαιο μέρους των ελεύθερων γενικών αποθεματικών της ΕΤΑΑ. Η παρούσα απόφαση δεν έχει επομένως άμεσο αντίκτυπο στον προϋπολογισμό της Ένωσης. Όλοι οι μέτοχοι της ΕΤΑΑ αυτόματα έλαβαν εξοφλημένες μετοχές κατ’ αναλογία με την υφιστάμενη συμμετοχή τους, χωρίς καμία περαιτέρω διαδικασία εκ μέρους των ίδιων των μετόχων. Κατά συνέπεια, η Ένωση έχει λάβει 3 031 νέες μετοχές, εκάστη ονομαστικής αξίας 10 000 ευρώ, αυξάνοντας με τον τρόπο αυτό τον αριθμό των εξοφλημένων μετοχών της Ένωσης σε 63 031.

               (4)

               Σύμφωνα με την απόφαση 128, το εγκεκριμένο μετοχικό κεφάλαιο της ΕΤΑΑ θα πρέπει να αυξηθεί κατά 900 000 εξοφλητέες μετοχές, ονομαστικής αξίας 10 000 ευρώ εκάστη με δικαίωμα εξαγοράς. Κάθε μέλος θα πρέπει να δικαιούται να εγγραφεί, στην ονομαστική αξία, για ακέραιο αριθμό εξοφλητέων μετοχών έως, αλλά όχι υπεράνω, το 42,857 % του αριθμού των μετοχών που κατέχει κάθε μέλος άμεσα πριν από την ημερομηνία ισχύος της αύξησης του κεφαλαίου. Η Ένωση δικαιούται επομένως να εγγραφεί έως 27 013 εξοφλητέες μετοχές έως τις 31 Δεκεμβρίου 2011.

               (5)

               Σύμφωνα με την απόφαση 128, η χρησιμοποίηση του κεφαλαίου της ΕΤΑΑ θα πρέπει να παρακολουθείται δυνάμει της τέταρτης επισκόπησης των κεφαλαιακών πόρων (CRR4) για την περίοδο 2011-2015 (περίοδος CRR4). Το συμβούλιο των διοικητών της ΕΤΑΑ θα μπορούσε να αποφασίσει το 2015 στο πλαίσιο της CRR4 ότι μέρος του μη χρησιμοποιηθέντος απαιτητού κεφαλαίου θα μπορούσε να εξαγοραστεί κάτω από συγκεκριμένες προϋποθέσεις που πρόκειται να συμφωνηθούν το 2015. Δυνάμει της απόφασης 128, το συμβούλιο των διοικητών της ΕΤΑΑ αποφάνθηκε ότι μια τέτοια εξαγορά εξοφλητέων μετοχών θα είναι αυτόματη και θα εφαρμόζεται σε όλα τα μέλη της ΕΤΑΑ που έχουν εγγραφεί για ένα μέρος των εν λόγω μετοχών οι οποίες έχουν εγκριθεί δυνάμει της απόφασης αυτής. Σε μια τέτοια περίπτωση, η Επιτροπή θα λάβει υπόψη της την απόφαση των διοικητών της ΕΤΑΑ και θα την εφαρμόσει.

               (6)

               Η παρούσα απόφαση θα πρέπει να ενισχύσει την ικανότητα της ΕΤΑΑ να αυξήσει τις δραστηριότητές της στις χώρες στις οποίες τις ασκεί, εξασφαλίζοντας έτσι πολύτιμη βοήθεια για τις οικονομίες αυτών των χωρών σε καιρούς δύσκολης οικονομικής κατάστασης. Είναι σκόπιμο για την Ένωση να εγγραφεί για την απόκτηση των συμπληρωματικών αυτών μετοχών προκειμένου να επιτύχει τους στόχους της Ένωσης στο πεδίο των οικονομικών εξωτερικών σχέσεων και να διατηρήσει τα σχετικά δικαιώματα ψήφου εντός της ΕΤΑΑ.

               (7)

               Η αύξηση του καταβλητέου κεφαλαίου που προβλέπει η παρούσα απόφαση συμβάλλει στη διατήρηση της πρόσβασης της ΕΤΑΑ στις χρηματοπιστωτικές αγορές.

               (8)

               Η Επιτροπή θα πρέπει να υποβάλει στο Ευρωπαϊκό Κοινοβούλιο και στο Συμβούλιο έκθεση, έως το τέλος της περιόδου CRR4, στην οποία θα αποτιμά την αποτελεσματικότητα του υπάρχοντος συστήματος ευρωπαϊκών δημόσιων χρηματοδοτικών ιδρυμάτων που προωθούν τις επενδύσεις στην Ευρώπη και στις γειτονικές χώρες. Η εν λόγω έκθεση θα πρέπει να περιλαμβάνει συστάσεις για τη συνεργασία μεταξύ των αντίστοιχων τραπεζών και τη βελτιστοποίηση και τον συντονισμό των δραστηριοτήτων τους όπως ζήτησε το Ευρωπαϊκό Κοινοβούλιο στο ψήφισμά του της 25ης Μαρτίου 2009 σχετικά με τις ετήσιες εκθέσεις της Ευρωπαϊκής Τράπεζας Επενδύσεων και της Ευρωπαϊκής Τράπεζας Ανασυγκρότησης και Ανάπτυξης για το έτος 2007 (5).

               (9)

               Στα κράτη κοινής παρέμβασης που κείνται εκτός της Ένωσης, η ΕΤΑΑ θα πρέπει να ενθαρρυνθεί να αναπτύξει τη συνεργασία της με τα λοιπά ευρωπαϊκά χρηματοδοτικά ιδρύματα μέσω συμφωνιών όπως είναι το τριμερές «Μνημόνιο συνεννόησης μεταξύ της Επιτροπής, της Ευρωπαϊκής Τραπέζης Επενδύσεων με το Ευρωπαϊκό Ταμείο Επενδύσεων και της Ευρωπαϊκής Τράπεζας για την Ανασυγκρότηση και την Ανάπτυξη όσον αφορά τη συνεργασία εκτός της Ευρωπαϊκής Ένωσης», το οποίο επιτρέπει στις τράπεζες να δρουν κατά τρόπο συμπληρωματικό στηριζόμενες εκάστη στα συγκριτικά πλεονεκτήματά της.

               (10)

               Η ενδεχόμενη υποχρέωση σε σχέση με το προς καταβολή τμήμα του εγγεγραμμένου κεφαλαίου αντικατοπτρίζεται στην p.m. θέση 01 03 01 02 του προϋπολογισμού της Ένωσης: «Ευρωπαϊκή Τράπεζα για την Ανασυγκρότηση και Ανάπτυξη — προς καταβολή τμήμα του εγγεγραμμένου κεφαλαίου».

               (11)

               Οι εκπρόσωποι της Ένωσης στα όργανα διακυβέρνησης της ΕΤΑΑ θα πρέπει να ενθαρρύνουν την ΕΤΑΑ: να συνεχίσει να εφαρμόζει τις καλύτερες προληπτικές τραπεζικές πρακτικές για να διατηρήσει περαιτέρω την ισχυρότατη κεφαλαιακή της θέση· να παρεμβαίνουν σε τομείς σύμφωνους προς τους βασικούς στόχους της στρατηγικής Ευρώπη 2020, για να επιτυγχάνεται καλύτερη συνολική συνοχή της πολιτικής της Ένωσης στον τομέα της εξωτερικής δράσης· να αναπτύσσουν περαιτέρω χρηματοδοτικούς μηχανισμούς, με βάση τη συγχρηματοδότηση από τους προϋπολογισμούς της Ένωσης και της ΕΤΑΑ, συμβάλλοντας στην επίτευξη των στόχων της Ένωσης, λαμβάνοντας συγχρόνως υπόψη ότι αυτή η συνεργασία θα πρέπει να συνοδεύεται από αποτελεσματικό έλεγχο και ορατότητα των δημόσιων κονδυλίων της Ένωσης· και να παρέχουν μέσω της ιστοθέσης της τις δέουσες πληροφορίες σχετικά με τους δικαιούχους, τον αντίκτυπο των χρηματοοικονομικών ενδιάμεσων πράξεών της και τις αξιολογήσεις έργων.

               (12)

               Ο διοικητής της ΕΤΑΑ για την Ένωση θα πρέπει να υποβάλλει κατ’ έτος στο Ευρωπαϊκό Κοινοβούλιο έκθεση με θέμα την προαγωγή των στόχων της Ένωσης ιδιαίτερα όσον αφορά την εξωτερική δράση της Ένωσης όπως ορίζεται στο άρθρο 21 της Συνθήκης για την Ευρωπαϊκή Ένωση, τη στρατηγική Ευρώπη 2020 και τη σημαντική αύξηση της μεταφοράς τεχνολογιών ανανεώσιμων πηγών ενέργειας και ενεργειακής απόδοσης.

               (13)

               Οι εκπρόσωποι της Ένωσης στα όργανα διακυβέρνησης της ΕΤΑΑ θα πρέπει να καταβάλλουν κάθε δυνατή προσπάθεια για να αποφεύγεται να υλοποιείται οιαδήποτε δραστηριότητα της ΕΤΑΑ στις χώρες στις οποίες ασκεί τη δράση της μέσω ξένης μη συνεργάσιμης περιοχής δικαιοδοσίας η οποία χαρακτηρίζεται ιδίως από μη επιβολή φόρων ή από ονομαστικούς φόρους, έλλειψη αποτελεσματικής ανταλλαγής πληροφοριών με φορολογικές αρχές της αλλοδαπής και έλλειψη διαφάνειας των νομοθετικών, νομικών ή διοικητικών διαδικασιών, ή όπως προσδιορίζονται από τον Οργανισμό Οικονομικής Συνεργασίας και Ανάπτυξης ή την Ειδική Ομάδα Χρηματοοικονομικής Δράσης,

         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η Ένωση εγγράφεται για την απόκτηση 27 013 συμπληρωματικών εξοφλητέων μετοχών της ΕΤΑΑ αξίας 10 000 ευρώ εκάστη βάσει της απόφασης 128 του συμβουλίου των διοικητών, το κείμενο της οποίας παρατίθεται στο παράρτημα για ενημερωτικούς λόγους.
   Άρθρο 2
   Ο διοικητής της ΕΤΑΑ για την Ένωση καταθέτει την απαιτούμενη πράξη εγγραφής εξ ονόματος της Ένωσης.
   Άρθρο 3
   Ο διοικητής της ΕΤΑΑ για την Ένωση υποβάλλει κατ’ έτος στο Ευρωπαϊκό Κοινοβούλιο έκθεση με θέμα τη χρήση του κεφαλαίου, τα μέτρα προς εξασφάλιση της διαφάνειας των επιχειρήσεων της ΕΤΑΑ μέσω ενδιάμεσων χρηματοοικονομικών φορέων, τον τρόπο με τον οποίο έχει συμβάλει η ΕΤΑΑ στην επίτευξη των στόχων της Ένωσης, την ανάληψη κινδύνου και την αποτελεσματικότητα σε σχέση με την απόκτηση πρόσθετης χρηματοδότησης από τον ιδιωτικό τομέα και τη συνεργασία μεταξύ Ευρωπαϊκής Τράπεζας Επενδύσεων και ΕΤΑΑ εκτός Ένωσης.
   Άρθρο 4
   Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

      Στρασβούργο, 16 Νοεμβρίου 2011.

            Για το Ευρωπαϊκό Κοινοβούλιο

            Ο Πρόεδρος

         J. BUZEK

            Για το Συμβούλιο

            Ο Πρόεδρος

         W. SZCZUKA

      (1)  Θέση του Ευρωπαϊκού Κοινοβουλίου της 13ης Οκτωβρίου 2011 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 8ης Νοεμβρίου 2011.

      (2)  ΕΕ L 372 της 31.12.1990, σ. 4.

      (3)  Απόφαση 126, «Αύξηση εγκεκριμένου μετοχικού κεφαλαίου, έκδοση άμεσα εξοφλούμενων μετοχών και πληρωμή μέσω ανακατανομής των καθαρών εσόδων».

      (4)  Απόφαση 128, «Αύξηση εγκεκριμένου μετοχικού κεφαλαίου, έκδοση και εγγραφή για την κάλυψη καταβλητέου κεφαλαίου, και εξαγορά».

      (5)  ΕΕ C 117 E της 6.5.2010, σ. 147.

      ΠΑΡΑΡΤΗΜΑ

         ΑΠΟΦΑΣΗ αριθ. 128
         Αύξηση εγκεκριμένου μετοχικού κεφαλαίου, έκδοση και εγγραφή για την κάλυψη καταβλητέου κεφαλαίου, και εξαγορά
         ΤΟ ΣΥΜΒΟΥΛΙΟ ΤΩΝ ΔΙΟΙΚΗΤΩΝ
         Αφού έλαβε από το συμβούλιο των διευθυντών έκθεση σχετικά με την τέταρτη επισκόπηση των κεφαλαιακών πόρων (CRR4) για την περίοδο 2011-2015 (περίοδος CRR4), έκθεση η οποία διενεργήθηκε σύμφωνα με το άρθρο 5 παράγραφος 3 της συμφωνίας για την ίδρυσης της Τράπεζας (συμφωνία)·
         Αφού μελέτησε την έκθεση αυτή και επικύρωσε πλήρως τα πορίσματα και τις συστάσεις της, συμπεριλαμβανομένων των στρατηγικών της στόχων, τον προτεινόμενο ετήσιο όγκο δραστηριοτήτων ύψους 9 δισεκατ. ευρώ για το 2011 και το 2012 που θα μειωθεί σε 8,5 δισεκατ. ευρώ για το υπόλοιπο της περιόδου CRR4, και την ανάλυση των κεφαλαιακών απαιτήσεων·
         Αφού κατέληξε ότι είναι επιθυμητό και σκόπιμο να αυξηθεί το εγκεκριμένο μετοχικό κεφάλαιο κατά 9 δισεκατ. ευρώ σε εξοφλητέες μετοχές και να εκδοθούν οι μετοχές αυτές, με όρους που να προβλέπουν την εξαγορά τους και την ακύρωση των εξαγορασθεισών μετοχών, σε όλα τα μέλη που επιθυμούν να εγγραφούν για την αύξηση αυτή κατ’ αναλογία των υφιστάμενων συμμετοχών τους·
         Συμφωνώντας με την παρατήρηση που διατυπώθηκε στην έκθεση ότι, λαμβανομένης υπόψη της ανάγκης της Τράπεζας να διατηρήσει επαρκές κεφάλαιο για τη στήριξη των προβλεπόμενων επιχειρησιακών δραστηριοτήτων κατά τη διάρκεια των επόμενων πέντε ετών, προβλέπεται ότι κατά τη διάρκεια της περιόδου αυτής μέρος ή το σύνολο των εσόδων οιουδήποτε έτους θα διατίθενται στο πλεόνασμα, με εξαίρεση τις δυνητικές κατανομές για την ανασύσταση του ειδικού κεφαλαίου των μετόχων της ΕΤΑΑ· και
         Ασκώντας τις εξουσίες του δυνάμει του άρθρου 24 παράγραφος 1 της συμφωνίας, συμπεριλαμβανομένης, στο μέτρο του αναγκαίου, της εξουσίας να ασκεί αρμοδιότητες επί οιουδήποτε ζητήματος που έχει εκχωρηθεί ή ανατεθεί στο συμβούλιο των διευθυντών δυνάμει του άρθρου 24 παράγραφος 2 της συμφωνίας,
         ΑΠΟΦΑΣΙΖΕΙ:
         Την αύξηση του εγκεκριμένου μετοχικού κεφαλαίου της Τράπεζας και τη διάθεση των μετοχών που προκύπτουν από την αύξηση του μετοχικού κεφαλαίου προς εγγραφή υπό τους ακόλουθους όρους και προϋποθέσεις:
         1.   Αύξηση του εγκεκριμένου μετοχικού κεφαλαίου

                     α)

                     Το εγκεκριμένο μετοχικό κεφάλαιο της Τράπεζας, κατά την ημερομηνία έναρξης ισχύος όπως ορίζεται στην παράγραφο 4 στοιχείο α) της παρούσας απόφασης, αυξάνεται κατά 900 000 εξοφλητέες μετοχές, ονομαστικής αξίας 10 000 ευρώ εκάστη, οι οποίες υπόκεινται σε εξαγορά σύμφωνα με την παράγραφο 3.

                     β)

                     Από τις εγκεκριμένες βάσει της παρούσας απόφασης μετοχές, ο αριθμός των ακέραιων εξοφλητέων μετοχών, στρογγυλευμένος προς τα κάτω, έως, αλλά μη υπερβαίνοντας, το 42,857 % (1) εγγεγραμμένων προς κάλυψη μετοχών από κάθε μέλος ακριβώς πριν την ημερομηνία έναρξης ισχύος, διατίθεται προς εγγραφή από τα μέλη αυτά σύμφωνα με την παράγραφο 2 της παρούσας απόφασης.

                     γ)

                     Οι εγκεκριμένες εξοφλητέες μετοχές σύμφωνα με την παρούσα απόφαση, οι οποίες δεν θα έχουν καλυφθεί σύμφωνα με την παράγραφο 2 της παρούσας απόφασης, προορίζονται για αρχική εγγραφή από νέα μέλη και για ειδικές αυξήσεις των εγγραφών από μεμονωμένα μέλη, όπως δύναται να καθοριστεί από το συμβούλιο των διοικητών δυνάμει των παραγράφων 2 και 4 του άρθρου 5 της συμφωνίας για την ίδρυση της Τράπεζας.

               2.   Εγγραφές

                     α)

                     Κάθε μέλος δικαιούται να εγγραφεί, στην ονομαστική αξία, για αριθμό ακέραιων εξοφλητέων μετοχών έως, αλλά χωρίς να το υπερβαίνει, το 42,857 % του αριθμού των μετοχών που βρίσκονται στην κατοχή των μελών αυτών ακριβώς πριν από την ημερομηνία έναρξης ισχύος. Κάθε τέτοια εγγραφή υπόκειται στους όρους και τις προϋποθέσεις που αναφέρονται στην παρούσα απόφαση.

                     β)

                     Έως και την 30ή Απριλίου 2011 ή σε μεταγενέστερη ημερομηνία, πλην όμως όχι μετά τις 31 Δεκεμβρίου 2011, όπως το συμβούλιο των διευθυντών μπορεί να καθορίσει έως και την 30ή Απριλίου 2011, κάθε μέλος που επιθυμεί να εγγραφεί σύμφωνα με την παρούσα απόφαση καταθέτει στην Τράπεζα τα ακόλουθα έγγραφα σε αποδεκτή από την Τράπεζα μορφή:

                                 i)

                                 πράξη εγγραφής βάσει της οποίας το μέλος εγγράφεται για τον αριθμό των εξοφλητέων μετοχών που προσδιορίζονται στο έγγραφο αυτό·

                                 ii)

                                 δήλωση ότι το μέλος έχει προβεί σε όλες τις απαιτούμενες νομικές και λοιπές ενέργειες εσωτερικής τάξεως που είναι αναγκαίες για την πραγματοποίηση της εν λόγω εγγραφής, και

                                 iii)

                                 δέσμευση ότι το μέλος θα παράσχει στην Τράπεζα οιαδήποτε πληροφορία του ζητηθεί αναφορικά με τις εν λόγω ενέργειες.

                     γ)

                     Κάθε πράξη εγγραφής αρχίζει να παράγει αποτελέσματα και η εγγραφή που πραγματοποιείται σύμφωνα με το εν λόγω έγγραφο θεωρείται ότι έχει λάβει χώρα την ημερομηνία έναρξης ισχύος ή την ημερομηνία κατά την οποία η Τράπεζα κοινοποιεί στο εγγραφόμενο μέλος ότι τα έγγραφα που κατέθεσε σύμφωνα με την παράγραφο 2 στοιχείο β) της παρούσας απόφασης θεωρούνται από την Τράπεζα ικανοποιητικά, ανάλογα με το ποια από τις ημερομηνίες αυτές είναι μεταγενέστερη.

                     δ)

                     Εάν δεν έχουν κατατεθεί έως την ημερομηνία έναρξης ισχύος έγγραφα που να ικανοποιούν την Τράπεζα αναφορικά με εγγραφές για το συνολικό ποσό των μετοχών που αναφέρονται στην παράγραφο 4 στοιχείο α) της παρούσας απόφασης, τότε το συμβούλιο των διοικητών μπορεί να δηλώσει ότι οι πράξεις εγγραφής που έχουν ήδη κατατεθεί από μέλη και οι σχετικές εγγραφές αρχίζουν να ισχύουν άμεσα κατά παρέκκλιση οιωνδήποτε άλλων διατάξεων της παρούσας απόφασης, υπό τον όρο ότι μια τέτοια ενέργεια θεωρείται από το συμβούλιο των διευθυντών ότι εξυπηρετεί κατά τον καλύτερο τρόπο τα οργανικά συμφέροντα της Τράπεζας, και εφόσον το συνολικό ποσό που αναφέρεται στα αποδεικτικά στοιχεία της εγγραφής που έχουν ήδη κατατεθεί και αναμένεται να κατατεθούν στο άμεσο μέλλον προσεγγίζει αρκετά, κατά την άποψη του συμβουλίου των διευθυντών, το συνολικό ποσό των μετοχών που προβλέπονται στην εν λόγω παράγραφο 4 στοιχείο α).

               3.   Εξαγορά

                     α)

                     Οι εγκεκριμένες εξοφλητέες μετοχές βάσει της παρούσας απόφασης εξαγοράζονται, και άνευ κανενός κόστους, από την Τράπεζα μετά το πέρας της περιόδου CRR4, με βάση και όπως περαιτέρω προβλέπεται στις παρακάτω διατάξεις της παρούσας παραγράφου 3.

                     β)

                     Με την επιφύλαξη των υπόλοιπων διατάξεων της παρούσας παραγράφου 3, το σύνολο ή μέρος των εξοφλητέων μετοχών εξαγοράζονται κατά την ημέρα αμέσως μετά την ετήσια σύνοδο του 2016, με τον αριθμό των προς εξόφληση μετοχών να υπολογίζεται με την εφαρμογή του συμφωνηθέντος τύπου (συμφωνηθείς τύπος) βάσει του μη χρησιμοποιηθέντος καταβλητέου κεφαλαίου, εφόσον υπάρχει, στο τέλος της περιόδου CRR4 σε σχέση με ένα προβλεπόμενο όριο χρησιμοποίησης του κεφαλαίου 87 % στο τέλος της περιόδου CRR4. Για τους σκοπούς του υπολογισμού, το εν λόγω μη χρησιμοποιηθέν καταβλητέο κεφάλαιο, εφόσον υπάρχει, ισούται με το μικρότερο μεταξύ των ποσών των 9 000 000 000 ευρώ και του [(87 % του A) – B], όπου:

                                 i)

                                 Α είναι το συνολικό ποσό του μη απομειωμένου εγγεγραμμένου κεφαλαίου, των αποθεματικών και πλεονασμάτων της Τράπεζας στο τέλος της περιόδου CRR4, και

                                 ii)

                                 B είναι το συνολικό ποσό του κεφαλαίου εκμετάλλευσης (κυκλοφορούντος ενεργητικού) της Τράπεζας στο τέλος της περιόδου CRR4.

                           Ο αριθμός των μετοχών, εφόσον υπάρχει, που πρόκειται να εξαγορασθούν σύμφωνα με τον συμφωνηθέντα τύπο ισούται με το ποσό αυτό διαιρούμενο με την ονομαστική αξία των μετοχών (10 000 ευρώ). (2)

                     γ)

                     Οποιαδήποτε εξαγορά μετοχών πραγματοποιείται σύμφωνα με την παρούσα απόφαση υπόκειται στον όρο ότι, ύστερα από οιαδήποτε εξαγορά, εξακολουθούν να εφαρμόζονται όλες οι σχετικές διατάξεις της συμφωνίας (παραδείγματος χάρη, ικανοποιούνται οι αναλογίες που προβλέπονται στο άρθρο 12, δεν έχει απαιτηθεί η πληρωμή εξοφλητέων μετοχών για την ικανοποίηση υποχρεώσεων της Τράπεζας (άρθρο 6 παράγραφος 4 και άρθρο 17 της συμφωνίας), και δεν έχει ληφθεί καμία απόφαση για τερματισμό των δραστηριοτήτων της Τράπεζας (άρθρο 41 και άρθρο 42 παράγραφος 2 της συμφωνίας).

                     δ)

                     Κατά την περίοδο ακριβώς πριν από την ετήσια σύνοδο του 2015:

                                 i)

                                 με βάση τα στοιχεία που είναι γνωστά για την περίοδο 2011-2014, καθώς και τις εύλογες προβολές για το 2015, η διοίκηση της Τράπεζας καταρτίζει εκτίμηση της χρηματοοικονομικής θέσης της Τράπεζας και των οικονομικών όρων που αναμένεται να ισχύσουν ως το τέλος της περιόδου CRR4, συμπεριλαμβανομένων των ιδιαίτερων εξελίξεων στις οικονομικές εκροές, τις επενδύσεις, τα εγχώρια τραπεζικά συστήματα και τις διεθνείς κεφαλαιαγορές, και στη συνέχεια προβαίνει στις ενδεδειγμένες διαβουλεύσεις με το συμβούλιο των διευθυντών·

                                 ii)

                                 ο πρόεδρος υποβάλλει στο συμβούλιο των διευθυντών σχέδιο έκθεσης προς το συμβούλιο των διοικητών μαζί με δύο σχέδια αποφάσεων, όπως περιγράφονται κατωτέρω·

                                 iii)

                                 η πρώτη απόφαση προσδιορίζει τον αριθμό των εξοφλητέων μετοχών που πρόκειται να εξαγοραστούν και έχει ως εξής: (x) εάν δεν υπάρχει αχρησιμοποίητο καταβλητέο κεφάλαιο για την εφαρμογή του συμφωνηθέντος τύπου, η απόφαση προβλέπει ότι, κατ’ εφαρμογή του συμφωνηθέντος τύπου, δεν υπάρχει καμία μετοχή προς εξαγορά· (y) εάν υπάρχει αχρησιμοποίητο καταβλητέο κεφάλαιο για την εφαρμογή του συμφωνηθέντος τύπου και η εκτίμηση της χρηματοοικονομικής θέσης της Τράπεζας και των ισχυουσών οικονομικών συνθηκών είναι τέτοια που μπορεί να εφαρμοστεί ο συμφωνηθείς τύπος χωρίς προσαρμογή, η απόφαση προβλέπει ότι ο προσδιορισμένος αριθμός μετοχών, ο οποίος είναι ο μέγιστος αριθμός μετοχών που μπορούν να εξαγοραστούν με την εφαρμογή του συμφωνηθέντος τύπου, εξαγοράζεται, ή (z) εάν υπάρχει αχρησιμοποίητο καταβλητέο κεφάλαιο για την εφαρμογή του συμφωνηθέντος τύπου και η εκτίμηση της χρηματοοικονομικής θέσης της Τράπεζας και των ισχυουσών οικονομικών συνθηκών είναι τέτοια που δεν πρέπει να εφαρμοστεί ο συμφωνηθείς τύπος, η απόφαση προβλέπει την εξαγορά αριθμού μετοχών, ο οποίος είναι μικρότερος από τον μέγιστο αριθμό εξοφλητέων μετοχών που μπορούν να εξαγοραστούν με την εφαρμογή του συμφωνηθέντος τύπου και μπορεί να είναι μηδέν·

                                 iv)

                                 η δεύτερη απόφαση προβλέπει διαδικασία εξαγοράς των εξοφλητέων μετοχών οι οποίες δεν έχουν εξαγοραστεί σύμφωνα με την παράγραφο 3 στοιχείο ε) ή στοιχείο στ) μετά το πέρας της περιόδου CRR4·

                                 v)

                                 κατά παρέκκλιση οιασδήποτε διάταξης του εσωτερικού κανονισμού του συμβουλίου των διοικητών και με την επιφύλαξη των εξουσιών του συμβουλίου των διοικητών σύμφωνα με το άρθρο 24 της συμφωνίας, το ζήτημα που αφορά την εξαγορά των εξοφλητέων μετοχών περιλαμβάνεται ως σημείο στην ημερήσια διάταξη της ετήσιας συνόδου του 2015 του συμβουλίου των διοικητών, η έκθεση υποβάλλεται προς εξέταση και οι αποφάσεις προς έγκριση από το συμβούλιο των διοικητών.

                     ε)

                     Στην ετήσια σύνοδο του 2015, το συμβούλιο των διοικητών αποφασίζει για την πρώτη απόφαση με πλειοψηφία του συνόλου των δικαιωμάτων ψήφου των ψηφιζόντων μελών, δεδομένου ότι, εάν η πρώτη αυτή απόφαση δεν εγκριθεί με τέτοια πλειοψηφία, ο αριθμός των απαιτητών μετοχών προς εξαγορά ενδεχομένως είναι ίσος με τον μέγιστο αριθμό των μετοχών που μπορούν να εξαγοραστούν κατ’ εφαρμογή του συμφωνηθέντος τύπου, με την επιφύλαξη, σε κάθε περίπτωση, των διατάξεων της παραγράφου 3 στοιχείο στ) κατωτέρω.

                     στ)

                     Εάν η πραγματική χρηματοοικονομική κατάσταση της Τράπεζας και οι ισχύουσες οικονομικές συνθήκες στο τέλος της περιόδου CRR4 διαφέρουν ουσιωδώς εκείνων που αναμένονται με βάση τις προβολές που παρασχέθηκαν προηγουμένως από τη διοίκηση της Τράπεζας στο συμβούλιο των διευθυντών το 2015, υποβάλλεται ταχέως προς έγκριση νέα απόφαση στο συμβούλιο των διοικητών, με παρόμοια διαδικασία, και με την ίδια πλειοψηφία, κατά την ετήσια σύνοδο του 2016, ή προηγουμένως.

                     ζ)

                     Από τη στιγμή που τίθεται σε ισχύ η απόφαση εξαγοράς συγκεκριμένου αριθμού εξοφλητέων μετοχών σύμφωνα με την παράγραφο 3 στοιχείο ε) ή την παράγραφο 3 στοιχείο στ) ανωτέρω, όλα τα μέλη που έχουν εγγραφεί στις εγκεκριμένες βάσει της παρούσας απόφασης εξοφλητέες μετοχές παραδίδουν στην Τράπεζα μέρος ή το σύνολο των μετοχών τους κατ’ αναλογία προς την αντίστοιχη κατοχή τέτοιων μετοχών και οι εν λόγω εξαγορασθείσες ανακλητές μετοχές ακυρώνονται αυτόματα και από την ημερομηνία της εξαγοράς, με το εγκεκριμένο μετοχικό κεφάλαιο της Τράπεζας να μειώνεται κατ’ αναλογία χωρίς την ανάγκη περαιτέρω απόφασης του συμβουλίου των διοικητών.

                     η)

                     Στην ετήσια σύνοδο του 2015, το συμβούλιο των διοικητών αποφασίζει σχετικά με τη δεύτερη απόφαση με πλειοψηφία του συνόλου των ψήφων των μελών με δικαίωμα ψήφου.

               4.   Έναρξη ισχύος και άλλες διατάξεις

                     α)

                     Για τους σκοπούς της παρούσας απόφασης, η ημερομηνία έναρξης ισχύος είναι η ημερομηνία έως και τις 30 Απριλίου 2011, ή μεταγενέστερη ημερομηνία, όχι μετά τις 31 Δεκεμβρίου 2011, όπως καθορίζει το συμβούλιο των διευθυντών, κατά την οποία έχουν κατατεθεί ικανοποιητικά έγγραφα στην Τράπεζα σύμφωνα με την παράγραφο 2 στοιχείο β) της παρούσας απόφασης σχετικά με την εγγραφή σε συνολικό αριθμό τουλάχιστον 450 000 (3) εξοφλητέων μετοχών.

                     β)

                     Με την επιφύλαξη των διατάξεων της παρούσας απόφασης, οι διατάξεις της συμφωνίας εφαρμόζονται κατ’ αναλογία στις εγκεκριμένες εξοφλητέες μετοχές βάσει της παρούσας απόφασης και στις σχετικές εγγραφές βάσει αυτής, ως εάν οι μετοχές αυτές αποτελούσαν μέρος του αρχικού μετοχικού κεφαλαίου της Τράπεζας και οι εν λόγω εγγραφές και πληρωμές ήταν αρχικές εγγραφές και πληρωμές που πραγματοποιήθηκαν στο πλαίσιο του εν λόγω αρχικού μετοχικού κεφαλαίου.

            (Εκδόθηκε στις 14 Μαΐου 2010)

         (1)  Μετά την αύξηση του καταβεβλημένου κεφαλαίου, το εγκεκριμένο μετοχικό κεφάλαιο της Τράπεζας θα ανέλθει σε 21 δισεκατ. ευρώ. Η κατά 9 δισεκατ. ευρώ αύξηση αντιπροσωπεύει αύξηση 42,857 % του εγκεκριμένου κεφαλαίου· ως εκ τούτου, κάθε μέτοχος θα δικαιούται να εγγραφεί για μερίδιο έως 42,857 % της τρέχουσας συμμετοχής του κατά τη χρονική στιγμή έγκρισης της αύξησης προκειμένου να διατηρηθεί η συμμετοχική σύνθεση.

         (2)  Με βάση τον συμφωνηθέντα τύπο, το ποσό του μη χρησιμοποιηθέντος καταβλητέου κεφαλαίου θα είναι μηδέν εάν το κυκλοφορούν ενεργητικό της Τράπεζας ισούται με ή υπερβαίνει το 87 % του μη απομειωμένου εγγεγραμμένου κεφαλαίου, των αποθεματικών και των πλεονασμάτων.

         (3)  50 % του αριθμού των νέων εγκεκριμένων εξοφλητέων μετοχών.


title: Απόφαση του Διοικητικού Συμβουλίου του Οργανισμού Θεμελιωδών Δικαιωμάτων της Ευρωπαϊκής Ένωσης, της 23ης Οκτωβρίου 2007 , σχετικά με τους όρους και τις λεπτομέρειες των εσωτερικών ερευνών στον τομέα της καταπολέμησης της απάτης, της δωροδοκίας και κάθε άλλης παράνομης δραστηριότητας επιζήμιας για τα συμφέροντα των Κοινοτήτων

text:
               7.2.2008

               EL

               Επίσημη Εφημερίδα της Ευρωπαϊκής Ένωσης

               C 33/2

         Απόφαση του Διοικητικού Συμβουλίου του Οργανισμού Θεμελιωδών Δικαιωμάτων της Ευρωπαϊκής Ένωσης
   της 23ης Οκτωβρίου 2007
   σχετικά με τους όρους και τις λεπτομέρειες των εσωτερικών ερευνών στον τομέα της καταπολέμησης της απάτης, της δωροδοκίας και κάθε άλλης παράνομης δραστηριότητας επιζήμιας για τα συμφέροντα των Κοινοτήτων
   (2008/C 33/03)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΟΥ ΟΡΓΑΝΙΣΜΟΥ ΘΕΜΕΛΙΩΔΩΝ ΔΙΚΑΙΩΜΑΤΩΝ ΤΗΣ ΕΥΡΩΠΑΪΚΗΣ ΕΝΩΣΗΣ,
   έχοντας υπόψη τον κανονισμό (ΕΚ) αριθ. 168/2007 του Συμβουλίου, της 15ης Φεβρουαρίου 2007, για την ίδρυση Οργανισμού Θεμελιωδών Δικαιωμάτων της Ευρωπαϊκής Ένωσης,
   Εκτιμώντας ότι:

               (1)

               Ο κανονισμός (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου (1) και ο κανονισμός (Ευρατόμ) αριθ. 1074/1999 του Συμβουλίου (2) σχετικά με τις εσωτερικές έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF), προβλέπουν ότι η Υπηρεσία κινεί και διεξάγει διοικητικές έρευνες εντός των θεσμικών οργάνων και οργανισμών, που έχουν ιδρυθεί με τις συνθήκες ΕΚ ή ΕΚΑΕ ή δυνάμει αυτών.

               (2)

               Η ευθύνη της Ευρωπαϊκής Υπηρεσίας Καταπολέμησης της Απάτης, όπως εγκαθιδρύεται από την Επιτροπή, εκτείνεται πέραν της προστασίας των οικονομικών συμφερόντων, προκειμένου να συμπεριλάβει το σύνολο των δραστηριοτήτων της Υπηρεσίας που έχουν σχέση με την ανάγκη διαφύλαξης των κοινοτικών συμφερόντων από παρατυπίες οι οποίες μπορούν να επισύρουν διοικητική ή ποινική δίωξη.

               (3)

               Θα πρέπει να ενισχυθεί η εμβέλεια και η αποτελεσματικότητα της καταπολέμησης της απάτης, αξιοποιώντας την κτηθείσα πείρα στον τομέα των διοικητικών ερευνών.

               (4)

               Κατά συνέπεια, θα πρέπει όλα τα θεσμικά όργανα, τα όργανα και οι οργανισμοί, στο πλαίσιο της διοικητικής αυτονομίας τους, να αναθέσουν στην Υπηρεσία την αποστολή να πραγματοποιεί στους κόλπους τους διοικητικές έρευνες με στόχο τον εντοπισμό σοβαρών περιπτώσεων που συνδέονται με την άσκηση επαγγελματικών δραστηριοτήτων, και συνιστούν, ενδεχομένως, παράλειψη των υποχρεώσεων των υπαλλήλων και του λοιπού προσωπικού των Ευρωπαϊκών Κοινοτήτων, όπως ορίζονται στα άρθρα 11, 11α, 12β, 13, 16 και 17 του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων και του καθεστώτος που εφαρμόζεται στο λοιπό προσωπικό των Κοινοτήτων αυτών (εφεξής: «κανονισμός υπηρεσιακής κατάστασης»), η οποία είναι επιζήμια για τα συμφέροντα των Κοινοτήτων και μπορεί να επισύρει πειθαρχική ή, ενδεχομένως, ποινική δίωξη ή βαρύ προσωπικό πταίσμα, όπως ορίζει το άρθρο 22 και 22α του κανονισμού υπηρεσιακής κατάστασης, ή παράλειψη όπως ορίζεται στο άρθρο 86 του κανονισμού υπηρεσιακής κατάστασης, ή παράλειψη των αναλόγων υποχρεώσεων των μελών, διευθυντικών στελεχών ή μελών του προσωπικού των θεσμικών οργάνων, οργάνων και οργανισμών των Κοινοτήτων που δεν υπόκεινται στον κανονισμό υπηρεσιακής κατάστασης.

               (5)

               Οι έρευνες αυτές θα πρέπει να πραγματοποιούνται υπό συνθήκες πλήρους συμμόρφωσης με τις οικείες διατάξεις των Συνθηκών για την ίδρυση των Ευρωπαϊκών Κοινοτήτων, και ιδίως του πρωτοκόλλου περί προνομίων και ασυλιών, των σχετικών με την εφαρμογή τους κειμένων, καθώς και του κανονισμού υπηρεσιακής κατάστασης.

               (6)

               Οι έρευνες αυτές θα πρέπει να πραγματοποιούνται υπό ισοδύναμους όρους σε όλα τα θεσμικά όργανα, όργανα ή οργανισμούς των Κοινοτήτων, χωρίς η ανάθεση του καθήκοντος αυτού στην Υπηρεσία να θίγει τις κατ' ιδίαν αρμοδιότητες των θεσμικών οργάνων, οργάνων ή οργανισμών και να μειώνει καθ' οιονδήποτε τρόπο την έννομη προστασία των ενδιαφερομένων προσώπων,

         ΕΞΕΔΩΣΕ την ακόλουθη απόφαση:
   1.   Υποχρέωση συνεργασίας με την Υπηρεσία
   Ο Διευθυντής, οι υπηρεσίες και κάθε διευθυντικό στέλεχος, υπάλληλος ή μέλος του λοιπού προσωπικού του Οργανισμού Θεμελιωδών Δικαιωμάτων της Ευρωπαϊκής Ένωσης (εφεξής «ο Οργανισμός»), καθώς και τα μέλη του προσωπικού που δεν υπάγονται στον κανονισμό υπηρεσιακής κατάστασης, οφείλουν να συνεργάζονται πλήρως με τους υπαλλήλους της Υπηρεσίας και να τους παρέχουν κάθε αναγκαία για τις έρευνες βοήθεια. Προς το σκοπό αυτό, παρέχουν στους υπαλλήλους της Υπηρεσίας όλες τις χρήσιμες πληροφορίες και εξηγήσεις.
   Με την επιφύλαξη των οικείων διατάξεων των συνθηκών για την ίδρυση των Ευρωπαϊκών Κοινοτήτων, και ιδίως του πρωτοκόλλου περί προνομίων και ασυλιών, καθώς και των σχετικών με την εφαρμογή τους κειμένων, τα μέλη του Διοικητικού Συμβουλίου του Οργανισμού συνεργάζονται πλήρως με την Υπηρεσία.
   2.   Υποχρέωση ενημέρωσης
   Κάθε υπάλληλος ή μέλος του λοιπού προσωπικού του Οργανισμού, που λαμβάνει γνώση στοιχείων βάσει των οποίων εικάζεται η ύπαρξη ενδεχομένων περιπτώσεων απάτης, δωροδοκίας ή κάθε άλλης παράνομης δραστηριότητας η επιζήμιας για τα συμφέροντα των Κοινοτήτων ή σοβαρών περιστατικών που συνδέονται με την άσκηση επαγγελματικών δραστηριοτήτων, και συνιστούν, ενδεχομένως, παράλειψη των υποχρεώσεων των υπαλλήλων και του λοιπού προσωπικού των Κοινοτήτων, η οποία μπορεί να επισύρει πειθαρχική ή, ενδεχομένως, ποινική δίωξη, ή παράλειψη των αναλόγων υποχρεώσεων των μελών, των διευθυντικών στελεχών ή των μελών του προσωπικού τα οποία δεν υπόκεινται στον κανονισμό υπηρεσιακής κατάστασης, ενημερώνει αμελλητί τον προϊστάμενο της υπηρεσίας του ή τον Διευθυντή του Οργανισμού ή, εφόσον το κρίνει σκόπιμο, απευθείας την Υπηρεσία.
   Ο Πρόεδρος του Διοικητικού Συμβουλίου, ο Διευθυντής ή τα διευθυντικά στελέχη του Οργανισμού διαβιβάζουν αμελλητί στην Υπηρεσία όλα τα στοιχεία που έχουν περιέλθει εις γνώση τους και βάσει των οποίων εικάζεται η ύπαρξη των παρατυπιών που αναφέρονται στο πρώτο εδάφιο.
   Τα διευθυντικά στελέχη, οι υπάλληλοι και το λοιπό προσωπικό του Οργανισμού καθώς και τα μέλη του προσωπικού που δεν υπόκεινται στον κανονισμό υπηρεσιακής κατάστασης δεν πρέπει, σε καμία περίπτωση, να υφίστανται άδικη ή διακριτική εις βάρος τους μεταχείριση εξαιτίας γνωστοποίησης όπως αναφέρεται στο πρώτο και το δεύτερο εδάφιο.
   Τα μέλη του Διοικητικού Συμβουλίου που λαμβάνουν γνώση των γεγονότων που αναφέρονται στο πρώτο εδάφιο, ενημερώνουν σχετικά τον Πρόεδρο του Διοικητικού Συμβουλίου ή, εφόσον το κρίνουν σκόπιμο, απευθείας την Υπηρεσία.
   3.   Συνδρομή του γραφείου ασφαλείας/αντίστοιχου υπαλλήλου
   Μετά από αίτημα του διευθυντή της Υπηρεσίας, το γραφείο ασφάλειας του Οργανισμού ή κάποιος αντίστοιχος υπάλληλος, θα παρέχει υλική συνδρομή στους υπαλλήλους της Υπηρεσίας κατά την εκτέλεση των ερευνών.
   4.   Ενημέρωση του ενδιαφερομένου
   Στην περίπτωση που αποκαλύπτεται το ενδεχόμενο προσωπικής εμπλοκής μέλους του προσωπικού, διευθυντικού στελέχους, υπαλλήλου ή μέλους του λοιπού προσωπικού, ή μελών του προσωπικού που δεν υπόκεινται στον κανονισμό υπηρεσιακής κατάστασης, ο ενδιαφερόμενος πρέπει να ενημερώνεται ταχέως, εφόσον από την ενημέρωση αυτή δεν υπάρχει κίνδυνος να θιγεί η έρευνα. Δεν μπορούν, σε καμία περίπτωση, να εξαχθούν κατά τη λήξη της έρευνας συμπεράσματα που θα αφορούν ονομαστικά μέλος του προσωπικού, διευθυντικό στέλεχος, υπάλληλο ή μέλος του λοιπού προσωπικού, ή μέλος του προσωπικού που δεν υπόκειται στον κανονισμό υπηρεσιακής κατάστασης του Οργανισμού, χωρίς να έχει δοθεί στον ενδιαφερόμενο η δυνατότητα να εκφρασθεί σχετικά με όλα τα πραγματικά περιστατικά που τον αφορούν. Τα συμπεράσματα θα περιέχουν αναφορά στην εκδοχή του ενδιαφερομένου.
   Στις περιπτώσεις που είναι αναγκαία για τους σκοπούς της έρευνας η αυστηρή τήρηση του απορρήτου, και απαιτείται η προσφυγή σε μέσα έρευνας που εμπίπτουν στην αρμοδιότητα εθνικής δικαστικής αρχής, η υποχρέωση να κληθεί το μέλος του προσωπικού, το διευθυντικό στέλεχος, ο υπάλληλος ή το μέλος του λοιπού προσωπικού του Οργανισμού ή το μέλος του προσωπικού που δεν υπόκειται στον κανονισμό υπηρεσιακής κατάστασης να εκφρασθεί, μπορεί να αναβληθεί σε συμφωνία με τον Πρόεδρο του Διοικητικού Συμβουλίου ή τον Διευθυντή του Οργανισμού, αντιστοίχως. Στις περιπτώσεις αυτές, δεν είναι δυνατό να κινηθεί πειθαρχική δίωξη πριν δοθεί στον ενδιαφερόμενο η ευκαιρία να εκφράσει τις απόψεις του.
   5.   Ενημέρωση σχετικά με τη θέση της έρευνας στο αρχείο χωρίς να δοθεί συνέχεια
   Εάν, κατά τη λήξη εσωτερικής έρευνας, δεν προκύψει επιβαρυντικό στοιχείο για το εγκαλούμενο μέλος του προσωπικού, το διευθυντικό στέλεχος, τον υπάλληλο ή το μέλος του λοιπού προσωπικού του Οργανισμού ή το μέλος του προσωπικού που δεν υπόκειται στον κανονισμό υπηρεσιακής κατάστασης, η εσωτερική έρευνα που το αφορά τίθεται στο αρχείο χωρίς να δοθεί συνέχεια, με απόφαση του διευθυντή της Υπηρεσίας, ο οποίος ενημερώνει σχετικά γραπτώς τον ενδιαφερόμενο. Ο ενδιαφερόμενος δικαιούται να ζητήσει τη συμπερίληψη της απόφασης αυτής στον προσωπικό φάκελό του.
   6.   Άρση ασυλίας
   Κάθε αίτηση εθνικής αστυνομικής ή δικαστικής αρχής που αφορά την άρση της ετεροδικίας διευθυντικού στελέχους, υπαλλήλου ή μέλους του λοιπού προσωπικού του Οργανισμού ή μέλους του προσωπικού που δεν υπόκειται στον κανονισμό υπηρεσιακής κατάστασης σχετικά με ενδεχόμενες περιπτώσεις απάτης, δωροδοκίας ή κάθε άλλης παράνομης δραστηριότητας, διαβιβάζεται για γνωμοδότηση στο διευθυντή της Υπηρεσίας. Εφόσον η αίτηση άρσης της ασυλίας αφορά μέλος του Διοικητικού Συμβουλίου του Οργανισμού, ενημερώνεται η Υπηρεσία.
   7.   Έναρξη εφαρμογής
   Η παρούσα απόφαση τίθεται σε ισχύ από την ημερομηνία δημοσίευσής της στην Επίσημη Εφημερίδα της Ευρωπαϊκής Ένωσης.

      Βιέννη, 23 Οκτωβρίου 2007.

         Anastasia CRICKLEY

            Προεδρεύουσα του Διοικητικού Συμβουλίου του FRA

      (1)  ΕΕ L 136 της 31.5.1999, σ. 1.

      (2)  ΕΕ L 136 της 31.5.1999, σ. 8.


title: Απόφαση (ΕΕ) 2017/1361 της Ευρωπαϊκής Κεντρικής Τράπεζας, της 18ης Μαΐου 2017, που τροποποιεί την απόφαση (ΕΕ) 2015/5 σχετικά με την εφαρμογή του προγράμματος αγοράς τιτλοποιημένων απαιτήσεων (ΕΚΤ/2017/15)

text:
                  21.7.2017

                  EL

                  Επίσημη Εφημερίδα της Ευρωπαϊκής Ένωσης

                  L 190/24

            ΑΠΌΦΑΣΗ (ΕΕ) 2017/1361 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
      της 18ης Μαΐου 2017
      που τροποποιεί την απόφαση (ΕΕ) 2015/5 σχετικά με την εφαρμογή του προγράμματος αγοράς τιτλοποιημένων απαιτήσεων (ΕΚΤ/2017/15)
      ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2 πρώτη περίπτωση,
      Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 12.1 δεύτερο εδάφιο, σε συνδυασμό με το άρθρο 3.1 πρώτη περίπτωση και το άρθρο 18.1,
      Εκτιμώντας τα ακόλουθα:

                  (1)

                  Με την απόφαση (ΕΕ) 2015/5 της Ευρωπαϊκής Κεντρικής Τράπεζας (ΕΚΤ/2014/45) (1) θεσπίστηκε το πρόγραμμα αγοράς τιτλοποιημένων απαιτήσεων (asset-backed securities purchase programme, εφεξής «πρόγραμμα ABSPP»). Το πρόγραμμα ABSPP, παράλληλα με το τρίτο πρόγραμμα αγοράς καλυμμένων ομολογιών, το πρόγραμμα αγοράς στοιχείων του ενεργητικού του δημόσιου τομέα στις δευτερογενείς αγορές και το πρόγραμμα αγοράς ομολόγων του επιχειρηματικού τομέα, αποτελεί μέρος του διευρυμένου προγράμματος αγοράς στοιχείων του ενεργητικού (asset purchase programme, εφεξής «πρόγραμμα APP»). Το πρόγραμμα APP σκοπό έχει να ενισχύσει περαιτέρω τη μετάδοση της νομισματικής πολιτικής, να βελτιώσει τη χορήγηση πιστώσεων στην οικονομία της ζώνης του ευρώ, να χαλαρώσει τους όρους δανεισμού για τα νοικοκυριά και τις επιχειρήσεις και να συμβάλει στην επαναφορά των ρυθμών πληθωρισμού σε επίπεδα κάτω, αλλά πλησίον, του 2 % μεσοπρόθεσμα, ακολούθως προς τον πρωταρχικό στόχο της Ευρωπαϊκής Κεντρικής Τράπεζας (ΕΚΤ) για διατήρηση της σταθερότητας των τιμών.

                  (2)

                  Η επίτευξη ενιαίας νομισματικής πολιτικής, μεταξύ άλλων και μέσω του προγράμματος APP, συνεπάγεται την ανάγκη καθορισμού εργαλείων, μέσων και διαδικασιών για την ομοιόμορφη εφαρμογή της σε όλα τα κράτη μέλη με νόμισμα το ευρώ από το Ευρωσύστημα.

                  (3)

                  Στις 22 Μαρτίου 2017 το διοικητικό συμβούλιο αποφάσισε να εξειδικεύσει περαιτέρω τους κανόνες που εφαρμόζονται σε τιτλοποιημένες απαιτήσεις των οποίων αρχικοί δικαιούχοι είναι οντότητες εκκαθάρισης, προκειμένου να διασφαλίζεται η ομοιόμορφη μεταχείριση των τελευταίων στο πλαίσιο της νομισματικής πολιτικής του Ευρωσυστήματος μέσω του προγράμματος APP.

                  (4)

                  Για τους λόγους αυτούς η απόφαση (ΕΕ) 2015/5 (ΕΚΤ/2014/45) θα πρέπει να τροποποιηθεί ανάλογα,

            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Τροποποίηση
      Στο άρθρο 2 της απόφασης (ΕΕ) 2015/5 (ΕΚΤ/2014/45) προστίθεται το ακόλουθο σημείο 11:

                     «11)

                     Ο αρχικός δικαιούχος ή ο συντονιστής των τιτλοποιημένων απαιτήσεων δεν είναι ιδιωτική οντότητα ή οντότητα που ανήκει στο δημόσιο: α) η οποία έχει ως βασικό σκοπό τη σταδιακή εκποίηση των περιουσιακών στοιχείων και την παύση των εργασιών της ή β) η οποία αποτελεί οντότητα διαχείρισης περιουσιακών στοιχείων ή εκποίησης που έχει συσταθεί με σκοπό τη στήριξη αναδιάρθρωσης ή/και εξυγίανσης του χρηματοπιστωτικού τομέα, συμπεριλαμβανομένων των φορέων διαχείρισης περιουσιακών στοιχείων που προκύπτουν από την εφαρμογή εργαλείου διαχωρισμού περιουσιακών στοιχείων στο πλαίσιο δράσης εξυγίανσης βάσει του άρθρου 26 του κανονισμού (ΕΕ) αριθ. 806/2014 του Ευρωπαϊκού Κοινοβουλίου και του Συμβουλίου (*1) ή του άρθρου 42 της οδηγίας 2014/59/ΕΕ του Ευρωπαϊκού Κοινοβουλίου και του Συμβουλίου (*2), όπως αυτό ενσωματώνεται στην εθνική νομοθεσία.

      Άρθρο 2
      Έναρξη ισχύος
      Η παρούσα απόφαση αρχίζει να ισχύει στις 21 Ιουλίου 2017.

         Φρανκφούρτη, 18 Μαΐου 2017.

               Για το διοικητικό συμβούλιο της ΕΚΤ

               Ο Πρόεδρος της ΕΚΤ

            Mario DRAGHI

         (1)  Απόφαση (ΕΕ) 2015/5 της Ευρωπαϊκής Κεντρικής Τράπεζας, της 19ης Νοεμβρίου 2014, σχετικά με την εφαρμογή του προγράμματος αγοράς τιτλοποιημένων απαιτήσεων (ΕΚΤ/2014/45) (ΕΕ L 1 της 6.1.2015, σ. 4).


title: 2014/126/ΚΕΠΠΑ: Απόφαση της Επιτροπής Πολιτικής και Ασφάλειας Κέντρο Επιχειρήσεων της ΕΕ/1/2014, της 27ης Φεβρουαρίου 2014 , σχετικά με τον διορισμό αρχηγού του κέντρου επιχειρήσεων για τις αποστολές και την επιχείρηση κοινής πολιτικής ασφάλειας και άμυνας στο Κέρας της Αφρικής

text:
               11.3.2014

               EL

               Επίσημη Εφημερίδα της Ευρωπαϊκής Ένωσης

               L 70/27

      ΑΠΌΦΑΣΗ ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ ΚΈΝΤΡΟ ΕΠΙΧΕΙΡΉΣΕΩΝ ΤΗΣ ΕΕ/1/2014
   της 27ης Φεβρουαρίου 2014
   σχετικά με τον διορισμό αρχηγού του κέντρου επιχειρήσεων για τις αποστολές και την επιχείρηση κοινής πολιτικής ασφάλειας και άμυνας στο Κέρας της Αφρικής
   (2014/126/ΚΕΠΠΑ)
   Η ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 38 τρίτο εδάφιο,
   Έχοντας υπόψη την απόφαση 2012/173/ΚΕΠΠΑ του Συμβουλίου, της 23ης Μαρτίου 2012, σχετικά με την ενεργοποίηση του κέντρου επιχειρήσεων της ΕΕ για τις αποστολές και την επιχείρηση κοινής πολιτικής ασφάλειας και άμυνας στο Κέρας της Αφρικής (1), και ιδίως το άρθρο 3,
   Εκτιμώντας τα ακόλουθα:

               (1)

               Δυνάμει του άρθρου 3 παράγραφος 1 της απόφασης 2012/173/ΚΕΠΠΑ, ο πλοίαρχος Ad VAN DER LINDE διορίστηκε αρχηγός του κέντρου επιχειρήσεων της ΕΕ έως τις 23 Μαρτίου 2014.

               (2)

               Με την απόφαση 2013/725/ΚΕΠΠΑ (2), το Συμβούλιο τροποποίησε την απόφαση 2012/173/ΚΕΠΠΑ. Δυνάμει του άρθρου 3 παράγραφος 1α της απόφασης 2012/173/ΚΕΠΠΑ, η Επιτροπή Πολιτικής και Ασφάλειας εξουσιοδοτείται, σύμφωνα με το άρθρο 38 της Συνθήκης, να λαμβάνει αποφάσεις για τον διορισμό των επόμενων αρχηγών του κέντρου επιχειρήσεων της ΕΕ.

               (3)

               Στις 28 Νοεμβρίου 2013, η Ισπανία πρότεινε τον πλοίαρχο Francisco CORNAGO ως νέο αρχηγό του κέντρου επιχειρήσεων της ΕΕ στη θέση του πλοιάρχου Ad VAN DER LINDE.

               (4)

               Στις 19 Δεκεμβρίου 2013, η Στρατιωτική Επιτροπή της ΕΕ αποφάσισε να συστήσει στην Επιτροπή Πολιτικής και Ασφάλειας το διορισμό του πλοιάρχου Francisco CORNAGO ως αρχηγού του κέντρου επιχειρήσεων της ΕΕ,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ο πλοίαρχος Francisco CORNAGO διορίζεται αρχηγός του κέντρου επιχειρήσεων της ΕΕ για τις αποστολές και την επιχείρηση κοινής πολιτικής ασφάλειας και άμυνας στο Κέρας της Αφρικής από τις 24 Μαρτίου 2014.
   Άρθρο 2
   Η παρούσα απόφαση αρχίζει να ισχύει στις 24 Μαρτίου 2014.

      Βρυξέλλες, 27 Φεβρουαρίου 2014.

            Για την Επιτροπή Πολιτικής και Ασφάλειας

            Ο Πρόεδρος

         W. STEVENS

      (1)  ΕΕ L 89 της 27.3.2012, σ. 66.

      (2)  Απόφαση 2013/725/ΚΕΠΠΑ του Συμβουλίου, της 9ης Δεκεμβρίου 2013, για την τροποποίηση και την παράταση της απόφασης 2012/173/ΚΕΠΠΑ σχετικά με την ενεργοποίηση του κέντρου επιχειρήσεων της ΕΕ για τις αποστολές και την επιχείρηση κοινής πολιτικής ασφάλειας και άμυνας στο Κέρας της Αφρικής (ΕΕ L 329 της 10.12.2013, σ. 39).


73/320/Ευρατόμ: Απόφαση του Συμβουλίου, της 15ης Οκτωβρίου 1973, περί έγκρισης των τροποποιήσεων του καταστατικού της κοινής επιχείρησης SOCIETE D'ENERGIE NUCLEAIRE FRANCO-BELGE DES ARDENNES